Bikol: historikal, arbitraryo, nagbabago | Magbikol Kita\nPublished on Saturday, August 01, 2020, 10:47pm\nMapa kan Bikol sagkod1829/1846. (Source: Francisco Asya Mallari, SJ, Ibalon Under Storm and Seige: Essays on Bicol History, 1565-1860. Cagayan de Oro City: Xavier University, 1990).\nHistorikal na konstruksyon an “Bikol.” Sa paglihis nin panahon, pirang beses nagbago an pagsabot, pag-imahinar, pag-organisa, sagkod pagbaranga-banga kaini bilang sarong pulitiko-administratibong yunit. Arbitraryo ini, kaya manlainlain an kahulugan sa kasaysayan. Kun babasahon ta an mga primaryang burabod na isinurat sagkod ipinublikar kan panahon nin mga Kastila, Amerikano, siring na kan mga inot na taon kan Pilipinas bilang sarong matalingkas na nasyon puon 1946, maoobserbahan ta na manlainlain an gamit o pagkasabot kan tataramon na ini. Alagad, mahalagang girumdumon na kolonyal an siring na konstruksyon nin huli ta mas hinihiling kan mga Bikolnon kaidto an mga pueblo o probinsya bilang mga organikong komunidad kisa mga heyograpikong espasyo na igwang mga dai nahihirong mga linderos (o fixed boundaries).\nKan panahon nin mga Kastila, mayo pa nin konsepto nin Bikol bilang sarong rehiyon. Igwa saná kaidto nin mga provincia, partido, alcaldia, pueblo, visita, aspb. An “Bicol” (riparuhon na c an ginamit ko sa pagbaybay kan siring na tataramon asin bakong k) saro saná sa walong partido (o distrito) kan Kabikolan kaidto. Mas sadit sana na espasyo o yunit ini kisa Bikol na aram ta ngunyan.\nSagkod na binanga an Camarines sa duwa kan 1829, igwa saná nin duwang probinsya an Kabikolan: an Albay sagkod an Camarines. Patindog an linderos na nagbabanga sa duwa, dangan igwa nin tig-apat na distrito an mga probinsyang nasambit. An mga partido kan Albay iyo an Partido de Lagonoy, Catanduanes, Sorsogon, sagkod Tabaco, dangan Iraya, Rinconada, Camarines Norte, sagkod Bicol an mga Partido kan Camarines. Riparuhon na an Partido de Lagonoy, kun yaon sain an Caramoan, Goa, San Jose, Sangay, Tigaon, asbp., parte pa kan Albay kaidto, siring man an Iraya, kun yaon sain an Camalig, Guinobatan, Libon, Ligao, asbp, parte pa kan Camarines.\nAn mga munisipalidad na nakapalibot sa Bay kan San Miguel arog kan Libmanan, Calabanga, dangan an pira sa mga munisipalidad na inaagihan kan salog Bicol arog kan Milaor, Camaligan, Gainza, dangan an syudad kan Nueva Caceres iyo an mga na nakapalaog sa Partido de Bicol. (Bako daw ini an sityo kun sain inadal ni Marcos de Lisboa an tataramon na Bicol? O kaya man, bako daw ini an kinokosiderar tang Bikol Sentral ngunyan?)\nKan nasabing taon, binanga an Camarines sa duwa sagkod an dating Partido nin Camarines Norte dagos na nagin sarong probinsya na man. Susog ki Alfredo Ruiz Puya, an Daet, Paracale, Mambulao (Jose Panganiban), Capalonga, Indan (Vinzons), Talisay, Labo, dangan an Ragay, Sipocot, sagkod Lupi an mga pueblo na pig-ayon sa bagong muknang probinsya. Pinagsarô giraray ini kan 1845, pinagsuhay liwat kan 1857, dangan pinagsaro giraray kan 1893, bago dagos nang sinuhay kan 1917.\nKan 1846, binago ni Gobernador-Heneral Narciso Claveria an patindog na linderos na nagbabanga sa Albay sagkod sa Camarines Sur. An Partido de Iraya itinao na sa Albay, dangan an Partido de Lagonoy itinao na sa Camarines Sur. Kan parehong taon, ginibo man na sarong politiko-militar na komandansya an Masbate asin Ticao. Dagos naman nagsuhay an Sorsogon sa Albay para maging sarong bagong probinsya kan 1894.\nPanahon na nin mga Amerikano kan kolektibong binisto an mga probinsya nin Albay, Ambos Camarines, sagkod Sorsogon bilang the “Bicol provinces.” Sa ibang primaryang burabod, inapod man na “Bikolandia” an mga probinsyang nasambit. Bako na sanáng sarong partido an pagsabot sa “Bicol” kaidto kundi saro nang grupo nin mga probinsya. Kaya dawa su mga Tagalog na parte kan Camarines Norte arog kan Mambulao, Paracale, asbp., o si parte kan Masbate na Bisaya na an tataramon, nagin parte ipso facto kan “Bicol.” An konseptong ini kan “Bicol” nakabase sa etnolingwistikong kategorya—sa tataramon na Bicol sagkod sa mga tawong nag-iirok digdi: an mga Bikolnon.\nKan Agosto 29, 1916, inaprubahan kan kongreso kan Estados Unidos an Philippine Autonomy Act o an Jones Law. Katakod kan pagpawarang-bisa kan Philippine Organic Act of 1902 asin an pagmukna nin sarong elihidong lehislatura, pig-reorganisar kan batas na ini an mga probinsya kan Pilipinas, dangan, grinupo ini sa doseng distrito senatoryal. Napabilang an mga probinsya nin Albay, Ambos Camarines, sagkod Sorsogon sa ika-anom na distrito. Arbitraryo an siring na paggrupo asin tuninong an mga primaryang burabod kun pàno binaranga an mga probinsya. Alagad, pwede tang sabihon na ini an nagsirbing painot na pagbilog kan mga rehiyon kan Pilipinas ngunyan.\nKan Marso 10, 1917, inaprubahan man ni Gobernador-Heneral Francis Burton Harrison an Act 2711 na nag-amyenda sa administrative code kan Pilipinas. Inorganisa asin nginaranan kaini an mga syudad asin mga munisipalidad na nakapalaog sa lambang probinsya sa Pilipinas.\nSusog sa Artikulo II, Seksyon 38, an mga minasunod an mga probinsyang nakapalaog sa ika-anom na distritong senatoryal sagkod hudisyal dangan an saindang lambang na mga munisipalidad:\n1. An probinsya kan Albay, kaiba an mga isla kan San Miguel, Cagraray, Batan, Rapu-Rapu, sagkod an subprobinsya kan Catanduanes. An mga munisipalidad kan Albay iyo an mga minasunod: Albay, Bacacay, Baras, Bato, Calolbon, Camalig, Daraga, Guinobatan, Jovellar, Legazpi, an kabisera kan probinsya, Libog (Sto. Domingo na ngunyan), Libon, Malilipot, Malinao, Manito, Oas, Pandan, Panganiban, Polangui, Rapu-Rapu, Tabaco, Tiwi, Viga, sagkod Virac;\n2. An probinsya kan Camarines Norte. An mga munisipalidad iyo an minasunod: Basud, Capalonga, Daet, an kabisera nin probinsya, Indan, Jose Panganiban, Labo, Paracale, San Vicente, sagkod Talisay;\n3. An probinsya kan Camarines Sur, kun sain nakapalaog an mga munisipalidad kan Baao, Bato, Buhi, Bula, Cabusao, Calabanga, Camaligan, Canaman, Caramoan, Del Gallego, Gainza, Goa, Iriga, Lagonoy, Libmanan, Lupi, Magarao, Milaor, Minalabac, Nabua, Naga, an kabisera kan probinsya, Pamplona, Pasacao, Pili, Ragay, Sagnay, San Fernando, San Jose, Sipocot, Siruma, Tigaon, Tinambac;\n4. An probinsya kan Masbate, kaiba an Ticao, Burias, sagkod an mga sararadit na isla sa palibot kaini, dangan an mga munisipalidad nakapalaog sa siring na probinsya: Aroroy, Cataingan, Dimasalang, Masbate, an kabisera, Milagros, San Fernando, San Jacinto, sagkod San Pascual;\n5. An probinsya kan Sorsogon, kun sain nakapalaog an munisipalidad kan Bacon, Barcelona, Bulan, Bulusan, Casiguran, Castilla, Donsol, Gubat, Irosin, Juban, Magallanes, Matnog, Pilar, Prieto-Diaz, Santa Magdalena, sagkod Sorsogon, an kabisera kan probinsya.\nMaririparo ta na an mga munisipalidad kan Lupi, Ragay, sagkod Sipocot na dating parte nin Camarines Norte kan panahon nin Kastila, ilinipat na sa Camarines Sur. Dagos naman na nagsuhay an Masbate asin an mga munisipalidad kaini sa Sorsogon para magin sarong lain na probinsya. An Ambos Camarines na pinagsaro kan 1893, binanga giraray sa duwa. Apwera sa pagsuhay kan mga munisipalidad kan Catanduanes sa Albay, haros mayo nang nabago sa siring na organisasyon kan mga munisipalidad kan inaapod na “Bicol” provinces sagkod ngunyan.\nKan Oktubre 24, 1945, inaprubahan ni dating presidente Sergio Osmena an Commonwealth Act No. 687 na nagdeklara sa Catanduanes bilang sarong independenteng probinsya.\nAn pagsabot ta kan Bikol ngunyan sa politiko-administratibong kahulugan kan tataramon iyo an rehiyon na igwa nin anom na probinsya: Albay, Camarines Norte, Camarines Sur, Catanduanes, Masbate, Sorsogon. Sa prosa na mayong romansa, sabi ngani kaiyan ni Fr. Raul Bonoan, SJ, inaapod ta ining Rehiyon 5. Sa ngunyan, igwa na ini nin pitong syduad: Iriga, Ligao, Masbate, Naga, Sorsogon, Tabaco, asin Legazpi sagkod labi sanggatos na mga munisipalidad (107). Kundi sain ini gikan?\nKun babalikan ta an mga legal na mga dokumento kan administrasyon kan diktador asin dating presidente Ferdinand Marcos, urog na Presidential Decree No. 1, maaaraman ta na dai pa saná nahahaloy an siring na konstruksyon kan Bikol. Septyembre 24, 1972, pirang aldaw sana pakalihis kan deklarasyon nin Martial Law sa interong Pilipinas, pinirmahan ni Marcos an nasabing decree na nag-organisa kan eksekusibong sanga nin gobyerno. Sa paagi kan saiyang Integrated Reorganization Plan, inorganisa kaini an mga rehiyon sa Pilipinas, dangan an mga sentro kaini kun sain yaon an mga rehiyunal na opisina kan mga manlainlain na ahensya kan gobyerno. Pormal man na nginaranan kaini an mga rehiyon kan Pilipinas. Inapod na Bikol Region an Rehiyon 5, dangan an syudad nin Legazpi an minidbid na sentro kan rehiyon. Dai na kaini hinira kun pano grinupo kan Act 2711 an mga probinsya sagkod mga munisipalidad kan Kabikolan.\nAn pagsabot ta ngunyan kan “Bikol” bilang sarong pulitiko-administratibong yunit gikan digdi. Kun kaya dai dapat hilingon an “Bikol” kan panahon kan Kastila, Amerikano, o Hapon, o dawa pa kan mga taon bago an 1972 sa lente kan siring na kategorya. Ta kun dai, anakronistiko—suhay sa panahon—an magigin naratibo sagkod interpretasyon ta nin huli ta hinihiling ta an nakaagi gamit an presenteng kategorya, o kaya gamit an sarong kategorya na mayo pa man sa agimadmad kan mga tawo kaidto.\nSa paagi kan halipot na heneyalohiyang o pagsunud-sunod na sakong iprinisinta sa artikulong ini, nahiling ta na an Bikol sarong historikal na konstruksyon, dangan arbitraryo, kaya, kun siring, nagbabago. Kaya kun tutukaron ta o isusurat an kasaysayan kan Bikol, maninigo asin mahalagang ihapot ta muna kun Sain an “Bikol”? Arin na “Bikol”? o kaya man “Bikol” kan anong taon, siglo, o panahon?


Home / Unlabelled / Pigsubling motorsiklo, idinulag na kan suspechado\nPigsubling motorsiklo, idinulag na kan suspechado\nSTA. ELENA, CNorte— Casong Carnapping an pwedeng atubangon ni Pedro Enverga,taga Ciudad\nnin Naga huli kan sahot kan victimang si Roland Balmes y Pagao na idinulag niya an Mitsukoshi Daan Hari motorcycle, na sinubli sana saiya, alagad dae na inuli.\nHastang kasoodma, hinahalat pa ni Balmes si Enverga na magtunga sa saindang harong para ibalik an sinambit na vehiculo na registrado sa kagsadire kaining si Griven L. Macina, na taga Purok 10, Poblacion, digdi.\nNagluluwas sa sumbong ni Balmes na maray si pakiolay saiya ni Enverga na pasublion ngona siya kan motorsiklo, kaya nagtugot ini.\nMientrastanto, sagkod sa oras na sinusurat an baretang ini, sabi kan complainant mayo pa lamang sinda nin noticia, kun saen na dinara an pigsubli saiya.\nKatuwang na an mga awtoridad ngonian, dae pa nahahanap an kinakamugtakan kan suspechado, na dara an motorsiklo.\nSabi kan nagrereclamo, an motorsiklo igwa nin Engine No 161 F MJA 1289637 asin Chassis No. LF3PCK509AB-10608, na nakarehistro sa pangaran ni Griven L. Macinas na taga Purok 10, Poblacion, Sta Elena, Camarines Norte. (BICOLSTANDARD.COM)\nPigsubling motorsiklo, idinulag na kan suspechado Reviewed by Bicol Standard on Saturday, September 19, 2015 Rating: 5\nDJ sa Sorsogon, binadil, gadan\nSORSOGON CITY (Bicol Standard) – Naggigibo na nin hararom na imbestigasyon an mga awtoridad sa Sorsogon nganing mabisto an mga responsable s...


An Kahadean na Gobyerno nin Dios—Sarong Katunayan Ngonyan\nAn Torrengbantayan—Pag-aadalan na Edisyon | Agosto 1, 2004\nBASAHON SA Albanian Aleman Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Ga Griego Hapon Hiligaynon Hungarian Igbo Iloko Indonesian Italiano Koreano Latvian Lithuanian Malagasy Malayalam Mizo Moore Myanmar Papiamento (Curaçao) Persian Polish Portuguese Pranses Rarotongan Romanian Samoan Setswana Seychelles Creole Shona Silozi Slovak Slovenian Sranantongo Swahili Tagalog Thai Tsonga Turkish Ukrainian Urdu Venda Vietnamese\n“Paanong magkakaoroyon an kadakol na nasyon, na may laen-laen na kultura asin grado nin pag-oswag? Sinasabi na pagsalakay sana kan mga taga ibang planeta an makakapasaro sa rasa nin tawo.”—The Age, peryodiko sa Australia.\nSARONG pagsalakay kan mga taga ibang planeta? Kun baga mapapagsararo kaiyan o dai an gabos na nasyon sa daga, an hula sa Biblia talagang nagtataram manongod sa sarong nagdadangadang na krisis na mapangyaring magsararo an mga nasyon sa kinaban. Asin an krisis na iyan papangyayarihon nanggad nin mga puersa na hale sa luwas kan planetang daga.\nSi Hadeng David kan suanoy na Israel makahulang nagtaram manongod sa situwasyon na ini sa kinaban. Paagi sa pasabong nin Dios sia nagsurat: “Naninindogan an mga hade kan daga asin an haralangkaw na opisyal mismo nagsururog tumang ki Jehova asin tumang sa saiyang linahidan, na nagsasabi: ‘Paratodon ta an saindang mga panggapos asin iapon ta an saindang mga lubid!’” (Salmo 2:2, 3; Gibo 4:25, 26) Mangnohon na an mga namamahala sa kinaban masururog tumang ki Jehova, an Kaglalang kan uniberso, asin sa linahidan nia, o an ninombrahan niang Hade, si Jesu-Cristo. Paano mangyayari iyan?\nOyon sa kronolohiya kan Biblia asin naotob na mga hula, kan taon 1914, an Kahadean nin Dios naestablisar sa kalangitan na si Jesu-Cristo an Hade. * Kan panahon na iyan an mga nasyon sa kinaban may saro sanang iniisip. Imbes na magpasakop sa soberaniya kan bagong mamundag na Kahadean nin Dios, sinda napalabot sa pag-inagawan nin kapangyarihan—an Dakulang Guerra, o Guerra Mundial I.\nPaano minamansay ni Jehova Dios an siring na reaksion kan mga namamahalang tawo? “An mismong Saro na nagtutukaw sa kalangitan magngingisi; si Jehova mismo mag-oolog-olog sa sainda. Sa panahon na iyan sia mataram sa sainda sa saiyang kaanggotan asin sa naglalaad niang kabangisan riribokon nia sinda.” Dangan, sasabihan ni Jehova an saiyang Aki, an linahidan na Hade kan Kahadean: “Hagada sako, tanganing itao ko sa saimo an mga nasyon bilang saimong mana asin an kaporoporohi kan daga bilang saimong mga sadiri. Sinda saimong papasaon nin setrong batbat, siring sa lalagan kan paragibo nin koron roronoton mo sinda.”—Salmo 2:4, 5, 8, 9.\nAn pangultimong pagronot sa nagkokontrang mga nasyon paagi sa setrong batbat mangyayari sa Armagedon o Har–Magedon. An huring libro kan Biblia, an Kapahayagan, ilinaladawan an pankulminasyon na pangyayaring ini bilang an “guerra kan dakulang aldaw nin Dios na Makakamhan sa Gabos,” kun saen tinitiripon dian an “mga hade kan bilog na ineerokan na daga.” (Kapahayagan 16:14, 16) Sa irarom kan impluwensia kan mga demonyo, an mga nasyon sa daga magkakasararo sa katapustapusi na may sarong obheto—makiguerra sa Dios na Makakamhan sa Gabos.\nMarikas na nagdadangadang an panahon na an mga tawo magsusururog tanganing makipaglaban sa soberaniya nin Dios. Kabaliktaran sa tibaad linalaoman, an “pagkasararo” ninda dai matao sa sainda nin personal na mga pakinabang. Imbes, an saindang aksion magigin kapinonan kan haloy nang hinahalat na katoninongan para sa gabos na tawo. Taano man? Sa pangultimong ralaban na iyan, an Kahadean nin Dios an “maronot asin matapos kan gabos na ining kahadean [sa kinaban], asin iyan mismo magdadanay sagkod sa mga panahon na daing talaan.” (Daniel 2:44) An Kahadean nin Dios, bakong arin man na organisasyon nin tawo, an gobyerno na maotob sa pagmawot nin katawohan na magkaigwa nin pankinaban na katoninongan.\nAn Pangenot na Administrador kan Kahadean na Gobyerno\nIyan an Kahadean na inaarang kan dakol na sinserong tawo, na nagsasabi: “Dumatong logod an kahadean mo. Gibohon logod an boot mo, kun paano sa langit, siring man sa daga.” (Mateo 6:10) Imbes na abstraktong kamugtakan nin puso, an Kahadean nin Dios sarong tunay na gobyerno na nakahaman na nin marahayon na mga gibo poon kan inagurasyon kaiyan sa langit kan 1914. Estudyaran niato an nagkapirang mahalagang marhay na bagay na nagpapaheling na an Kahadean nin Dios sarong katunayan na biyo nang nagpupunsionar ngonyan.\nEnot sa gabos, iyan may makapangyarihan asin episienteng ehekutibong kabtang na pinapamayohan kan pinatukaw sa trono na Hade, si Jesu-Cristo. Kan 33 C.E., ginibo ni Jehova Dios si Jesu-Cristo na Payo kan Kristianong kongregasyon. (Efeso 1:22) Poon kaidto, ginagamit na ni Jesus an saiyang pagkapayo, sa siring na paagi ipinapaheling an saiyang abilidad sa pag-administrar. Halimbawa, kan magkaigwa nin grabeng tiggutom sa Judea kan enot na siglo, an Kristianong kongregasyon tolos-tolos na naghiro tanganing tabangan an mga miembro kaiyan. Inorganisar an pag-ayuda, asin isinugo si Bernabe saka si Saulo hale sa Antioquia tanganing magtao nin ayuda.—Gibo 11:27-30.\nOrog pa dian an maaasahan niato ki Jesu-Cristo ngonyan na an Kahadean na gobyerno nagpupunsionar na. Basta magkaigwa nin mga kalamidad—linog, tiggutom, baha, bagyo, o pagtuga nin bulkan—an Kristianong kongregasyon kan Mga Saksi ni Jehova tolos na inaasikaso an mga pangangaipo kan mga kapagtubod asin kan iba pa sa naapektaran na mga lugar. Halimbawa, kan agihan nin nandedestroso nin grabeng mga linog an El Salvador kan Enero asin Pebrero 2001, inorganisar an mga pag-ayuda sa gabos na parte kan nasyon, asin nagtao nin tabang an mga grupo nin mga Saksi ni Jehova hale sa Canada, Guatemala, asin Estados Unidos. Itinogdok liwat an tolo sa saindang mga lugar nin pagsamba saka an labing 500 na harong sa halipot na panahon.\nMga Sakop kan Kahadean na Gobyerno nin Dios\nPoon kan establisaron iyan kan 1914, tinitipon asin inoorganisar kan langitnon na Kahadean nin Dios an mga sakop kaiyan hale sa mga tawo sa bilog na kinaban. Kaotoban ini kan pambihirang hula na isinurat ni Isaias: “Mangyayari sa huring kabtang kan mga aldaw na an bukid kan harong ni Jehova [an saiyang ilinangkaw na tunay na pagsamba] marigon na mapapatindog na halangkaw pa sa alitoktok kan mga bukid, . . . asin dian maburunyog an gabos na nasyon.” Ipinapaheling kan hula na “dakol na banwaan” an matukad sa bukid na iyan saka maako kan mga instruksion asin ley ni Jehova.—Isaias 2:2, 3.\nAn aktibidad na ini nagresulta sa pinakamahalagang mobimiento sa presenteng mga panahon—sarong internasyonal na kasararoan nin magturugang na labing 6,000,000 na Kristiano sa labing 230 nasyon sa daga. Sa internasyonal na mga kombension kan Mga Saksi ni Jehova, an mga nagmamasid parateng nagngangalas nin labi-labi na maheling an pagkamoot, katoninongan, asin pagkasararo sa tahaw nin dakulang kadaklan nin mga tawo, na napapangganahan an mga olang huli sa nasyonalidad, kultura, asin lenguahe. (Gibo 10:34, 35) Bako daw na maoyon kamo na tanganing mapagsararo nin sarong gobyerno an ginatos na grupong etniko sa katoninongan asin armoniya, kaipuhan na iyan epektibo asin masarig—patin tunay?\nAn Kahadean nin Dios Asin an Edukasyon\nAn lambang gobyerno may mga pamantayan na inaasahan na maabot kan mga siudadano kaiyan, asin kaipuhan na maabot kan lambang tawo na gustong mamuhay sa irarom kan gobyernong iyan an mga pamantayan na iyan. Kaagid kaiyan, an Kahadean nin Dios igwa man nin mga pamantayan na kaipuhan na maabot kan gabos na makukualipikar bilang mga sakop kaiyan. Minsan siring, tunay nanggad na sarong dakulaon na trabaho an pagpangyari sa kadakol na tawong laen-laen an pinaghalean na akoon asin sunodon an iyo man sanang mga pamantayan. Kun siring, uya an saro pang bagay na nagpapatotoo sa pagigin tunay kan Kahadean nin Dios—an epektibong programa kaiyan nin edukasyon na tinataros asin binabago bako sanang an isip kundi pati an puso.\nPaano ginigibo kan Kahadean na gobyerno an masakit na trabahong ini? Paagi sa pagsunod sa pamamaagi kan mga apostol na paghuhulit “sa harong-harong” asin pagtotokdo kan Tataramon nin Dios sa mga indibiduwal. (Gibo 5:42; 20:20) Gurano kaepektibo an klaseng ini nin edukasyon? Nagsurat si Jacques Johnson, sarong pading Katoliko, sa sarong semanal na peryodiko sa Canada manongod sa mga paghihingoa niang desganaron an sarong babae sa pakipag-adal sa mga Saksi ni Jehova. “Medyo naribong ako asin narealisar ko na madadaog ako sa laban na ini,” an sabi nia. “Nagpoon na maaraman ko na sa nag-aging nagkapirang bulan an mga babaeng ini na Saksi ni Jehova nagkaigwa na nin makahulogan na relasyon sa hoben pang ina na ini na dai nagpaparaluwas. Nagkaigwa sinda nin koneksion sa saiya paagi sa pagtabang sa saiya, pakikiamiga saiya, na nag-eestablisar nin makahulogan na bogkos sa puso. Dai nahaloy sia nagin aktibong miembro kan relihion ninda asin mayo na akong maginibo tanganing olangon iyan.” Kun paanong an puso kan dating Katolikong ini napahiro kan mensahe kan Biblia na itinokdo kan mga Saksi ni Jehova asin huli sa Kristianong paggawe ninda, napapahiro man an puso kan minilyon na tawo sa bilog na kinaban.\nAn klaseng ini nin edukasyon—Pankahadean na edukasyon—nakasentro sa Biblia, na sinusuportaran an mga prinsipyo asin mga pamantayan kaiyan sa moral. Tinotokdoan kaiyan an mga tawo na magkaminorootmootan asin magtao nin onra sa lambang saro ano man an saindang pinaghalean. (Juan 13:34, 35) Tinatabangan man kaiyan an mga tawo na maghimate sa konseho: “Dai na kamo magpamolde sa sistemang ini nin mga bagay, kundi maliwat kamo paagi sa pagbago kan saindong pag-isip, tanganing mapatunayan nindo sa saindong sadiri kun ano an marahay asin inaako patin sangkap na kabotan nin Dios.” (Roma 12:2) Sa pagbaya sa dati nindang pamumuhay asin maogmang pagsunod sa mga ley asin prinsipyo kan gobyernong Kahadean, minilyon an nakanompong nin katoninongan asin kaogmahan ngonyan patin maogmang paglaom sa ngapit.—Colosas 3:9-11.\nAn sarong marahayon na pantabang tanganing makamit an pambilog na kinaban na pagkasararong ini iyo an magasin na ini, An Torrengbantayan. Paagi sa organisadong mga pamamaagi nin pagtradusir asin kasangkapan sa pagpublikar nin laen-laen na tataramon, an pangenot na mga artikulo sa An Torrengbantayan ipinupublikar nin sarabay sa 135 lenguahe, asin labing 95 porsiento kan mga nagbabasa kaiyan sa bilog na kinaban an puedeng durungan na mag-adal kan materyales sa sadiri nindang lenguahe.\nAn sarong parasurat na Mormon naggibo nin lista kan pinakapambihirang mga kapangganahan sa pagmimisyonero na dai kabale an saiyang iglesia. Ilinaag nia sa lista An Torrengbantayan asin Awake!, na ipinupublikar kan Mga Saksi ni Jehova, bilang an pinakamarahay na mga magasin sa pag-ebanghelyo asin nagsabi: “Mayo nin siisay man na makakasahot noarin man na an Torrengbantayan o Awake! nag-eenkaminar nin pagigin daing pag-intindi—sa kabaliktaran, pinapangyari kaiyan na an mga tawo magkaigwa nin pakamate nin pagigin may pag-aram na bibihira kong manompongan sa ibang relihiosong mga publikasyon. An Torrengbantayan asin Awake! nakakarepresko huli ta an laog kaiyan basado sa katunayan, siniyasat na marhay, may koneksion sa tunay na mga pangyayari sa kinaban.”\nMakosogon an ebidensia na an Kahadean nin Dios saro nang katunayan na biyo nang nagpupunsionar. An Mga Saksi ni Jehova maogma asin entusiastikong ipinapaabot an “maogmang baretang ini kan kahadean” sa mga kataed ninda, na iniimbitaran sinda na magin mga sakop kaiyan. (Mateo 24:14) Nagugustohan daw nindo an siring na paglaom? Puede nindong kamtan an mga bendisyon na makukua paagi sa pakikiasosyar sa mga tinotokdoan asin naghihingoang mamuhay oyon sa mga pamantayan kan Kahadean. Orog pa ngani dian, puede nindong makamtan an oportunidad na mabuhay sa irarom kan pamamahala kan Kahadean sa ipinanugang bagong kinaban na dian “magdadanay an katanosan.”—2 Pedro 3:13.\n^ par. 5 Para sa detalyadong paliwanag, helingon an kapitulo 10, “Namamahala Na an Kahadean nin Dios,” sa librong Kaaraman na Minagiya Pasiring sa Buhay na Daing Katapusan, na ipinublikar kan Mga Saksi ni Jehova, pahina 90-7.\n[Ritrato sa pahina 4, 5]\nKan 1914 napalabot an mga nasyon sa sarong guerra mundial\n[Mga Ritrato sa pahina 6]\nAn boluntaryong pag-ayuda ebidensia nin Kristianong pagkamoot sa gibo\nAn Mga Saksi ni Jehova sa bilog na kinaban nakikinabang sa pararehong programa nin edukasyon\nI-share I-share An Kahadean na Gobyerno nin Dios—Sarong Katunayan Ngonyan\nAn Paghanap nin Marahay na Gobyerno\nIhinahayag ni Jehova an Saiyang Kamurawayan sa mga Mapakumbaba\nPagkultibar sa Arog-Cristong Pagmansay sa Kadakulaan\nNabuhay Kami Paagi sa Kosog ni Jehova\nTampok na mga Kabtang sa Libro nin Bilang\nAno an Nagtatao nin Tunay na Kahulogan sa Buhay?\nText Mga opsiyon sa pag-download AN TORRENGBANTAYAN—PAG-AADALAN NA EDISYON Agosto 1, 2004\nI-share I-share AN TORRENGBANTAYAN—PAG-AADALAN NA EDISYON Agosto 1, 2004\nAN TORRENGBANTAYAN—PAG-AADALAN NA EDISYON Agosto 1, 2004


Harong sa Ragay sinalakat, kantidad P85,000 na alajas nawawara - BICOL STANDARD | Bicol News\nHome Bicol News Bikol news Camarines Sur News Harong sa Ragay sinalakat, kantidad P85,000 na alajas nawawara\nHarong sa Ragay sinalakat, kantidad P85,000 na alajas nawawara\nRAGAY, Camarines Sur—Sinalakat nin dae bistong tawo an residencia ni Daisy Consulta-Quitoriano sa Poblacion Iraya sa banwaan na ini kan sarong aldaw.\nSusug sa declarasyon kan vicima, hale siya sa sarong celebrasyon nin fiesta, kan magdiskubre na bukas na an saindang residencia, asin nagkapirang mga pagrogaring an nawawara.\nAn parasalakat nag-agi sa sarong bintana, sa paagui kan pag rapak kan jalousies.\nLinalay kan parahabon an sarong LG player para sa TV, 3ng speakers, sarong Samsung Corby na cellphone, sarong Acer na laptop kaibahan an charger,1 bulawan na kwintas na may pendan, 6 na bulawan na kwintas na may anchor pendant, 1ng bulawan na bracelet, 1 padis nin bulawan na hikaw asin iba pang mga alajas.\nCarculadong dae mababa sa kantidad na P85,000 an valor kan mga nawara sa harong na sinalakat.\nAn mga imbestigador nagsabi na pwedeng linaog an residencia kan victima, kan an kagharong marisang nagpasiring sa Ciudad nin Naga, asin dae nagbwelta sa laog nin 5ng aldaw.\nMay posibilidad na nangyari an pagsalakat kan panahon na makusogon si uran, kan sarong aldaw, na putol-putol pa an supply kan kuryente sa sinambit na barangay.—BICOLSTANDARD.COM Bicol News\nHarong sa Ragay sinalakat, kantidad P85,000 na alajas nawawara Reviewed by Bicol Standard on Wednesday, September 24, 2014 Rating: 5\nTags : Bicol News Bikol news Camarines Sur News


“Idto an Pinakamagayon na Regalong Itinao Sako”\nIyan an sinabi kan 13 anyos na aking babayi kan regaluhan siya nin ido. Sarong asensadong negosyanteng babayi an nagsabi na an kompyuter na irinegalo kan saiyang ama kan siya high school pa an nagpabago sa buhay niya. Asin para sa bago pa sanang kasalon na agom na lalaki, an kard na ginibo kan agom niya para sa inot nindang anibersaryo an pinakamagayon na regalong naresibi niya.\nKada taon, ginagamit kan dakul na tawo an saindang panahon asin kusog tanganing maghanap nin “pinakamagayon” na regalong itatao sa saindang amigo o kapamilya para sa sarong espesyal na okasyon. Asin haros gabos kita gustong-gustong makadangog nin reaksiyon na kapareho kan nasambitan sa itaas. Ika, gusto mo man daw magtao o makaresibi nin mga regalong mapapahalagahan na marhay?\nMagayon nanggad isip-isipon iyan, bako lang huli sa puwedeng magin epekto kan regalo sa makakaresibi kaiyan kundi huli man sa puwedeng mamatian kan kagtao. Arog kan sinasabi kan Bibliya: “Igwang urog na kaugmahan sa pagtao kisa sa pag-ako.” (Gibo 20:35) Siyempre, puwedeng magin mas nakakaugma an pagtao kun an regalo papahalagahan na marhay kan nag-ako.\nKaya pag nagtatao nin regalo, ano an gigibuhon mo para ika asin an tatawan mo magin tunay na maugma? Asin kun dai mo man maitao an “pinakamagayon” na regalo, ano an magigibo mo para mapahalagahan talaga iyan?


SiAbraham asin Isaac | Istorya sa Bibliya\nPigbalo nin Diyos an Pagtubod ni Abraham\nNAHIHILING mo an piggigibo digdi ni Abraham? May kutsilyo siya, asin garo gagadanon niya an aki niya. Ta’no ta gigibuhon niya iyan? Aramon ta nguna kun paano nagkaaki si Abraham asin Sara.\nNangako baga an Diyos na magkakaaki sinda. Pero garo imposible idto ta gurangon na sindang duwa. Alagad, nagtubod si Abraham na kayang gibuhon nin Diyos maski an garo imposible. Anong nangyari?\nPagkatapos mangako nin Diyos, luminihis an sarong taon. Kan si Abraham 100 anyos na, asin si Sara 90, nagkaaki sinda nin lalaki na nginaranan na Isaac. Inutob nin Diyos an panuga niya!\nPero kan dakula na si Isaac, pinurbaran ni Jehova kun gurano kakusog an pagtubod ni Abraham. Sinabi niya: ‘Abraham!’ Nagsimbag si Abraham, ‘Uni po ako!’ Dangan sinabi nin Diyos: ‘Kuana an aki mo, an kasaro-sarui mong aki, si Isaac, asin magduman kamo sa bukid na itutukdo ko. Duman, gadanon mo siya asin iatang mo sakuya.’\nSiguradong mamunduon si Abraham sa nadangog niya ta padabaon niya an aki niya. Saka nangako baga an Diyos na maistar sa Canaan an mga aki ni Abraham. Paano mangyayari iyan kun gadan na si Isaac? Dai iyan nasabutan ni Abraham, pero nagkuyog pa man giraray siya sa Diyos.\nPag-abot sa bukid, ginapos ni Abraham si Isaac tapos pinahigda ini sa altar na ginibo niya. Dangan kinua niya su kutsilyo ’nganing gadanon an aki niya. Gagadanon na niya si Isaac kan magkurahaw an anghel nin Diyos: ‘Abraham, Abraham!’ Suminimbag si Abraham: ‘Uni po ako!’\n‘Dai mo pagkulgan an aki,’ an sabi nin Diyos. ‘Ngunyan aram ko nang may pagtubod ka sakuya, huli ta andam kang itao sako an aki mo, an kasaro-sarui mong aki.’\nDakulaon an pagtubod ni Abraham sa Diyos! Aram niyang daing imposible ki Jehova, na kayang buhayon ni Jehova si Isaac hali sa mga gadan. Pero dai man talaga gusto nin Diyos na gadanon ni Abraham si Isaac. Kaya sarong karnero an pinabayaan nin Diyos na maipit sa mga sanga nin kahoy, asin sinabihan niya si Abraham na iyan an iatang imbes na si Isaac.\nSi Abraham—‘Ama nin Gabos na May Pagtubod’\nPaano nagpahiling nin pagtubod si Abraham? Sa anong mga paagi gusto mong arugon an pagtubod ni Abraham?\nI-share I-share Pigbalo nin Diyos an Pagtubod ni Abraham


PAG-IMBENTARYO KAN MGA POSTE SA NAT’L ROAD: 3 surat kan DPWH sa Casureco II dai pigsisimbag\nCanaman, Camarines Sur – An Department of Public Works and Highways (DPWH), 3rd Engineering District tolong veces nang nagsurat sa Camarines Sur II Electric Cooperative (Casureco II) na hinahagad sa manijamiento kan cooperativa na magkaigwa sinda nin sabay na imbentaryo kan mga poste na apektado sa nagpapadagos na mga road widening project nganing maaraman kun pera an babayadan kan obras publika alagad sagcod sa ngonian mayo pang kasimbagan.\nIgwa nang directiva an opisina central kan obras publika na dapat magkaigwa sinda nin joint inventory kan cooperativa nin electricidad nganing matagamahan nin fondo kan ahencia alagad dai maaraman an dahilan kun tano ta mayo pang kasimbagan sa tolong veces nang follow-up na surat, sabi ni District Engr. Rebeca Roces sa entrevista kan Bicol Mail.\nIgwa nang pinaluwas na kasundoan an Department of Energy asin DPWH base sa pinaluwas na memorandum kan\nika-duwang semana kan Hulyo 2017 na papasanon na kan obras publika an gastos sa pagbalyo kan mga poste na apektado sa mga ginigibong road widening project.\nSa laog kan bulan nin Hulyo asin Agosto ngonian na taon an DPWH nagpadara nin surat ki Project Supervisor/Acting General Manager Nelson Lalas na hinahagad na magtalaan sinda nin joint inventory alagad dai nagsisimbag sa surat, sabi pa.\nSinabi pa ni DE Roces mientras na pighahalat ninda an implementing rules and regulations (IRR) bilang antisipasyon dapat magkaigwa na sinda nin mga imbentaryo asin makua na sa Casureco II kun gurano an presyo nganing pag-andaman nin fondo kan ahencia alagad dai pa nag-cocooperar an manijamiento kan cooperativa nin electricidad.\nAn plano kan DPWH kun dai sisimbagon an saindang surat, mapadara na sinda nin personajes sa opisina ni PS/AGM Lalas para magtalaan sinda nin aldaw para sa sinambit na katuyohan.\nDai pa makuanan nin lado an Casureco II mientras na mayo sa opisina si PS/AGM Lalas, an sabi yaon sa Manila mantang mayo na sinda nin parapahayag matapos magdemiter sa puesto bilang PIO si Rolando Pante.\nSi director elect kan Naga North District, Angelino Cornelio Jr. kan makaulay kan BM sa paagi nin telepono nagsabi na kun maka-atendir na siya sa board meeting saiyang ihahapot an isyung ini.\nAn mga poste kan cooperativa nin electricidad na nakalaog sa tinampo kan national highway dakulang ulang sa trafico huli ta igwa nang mga lugar na tapos na an road widening alagad dakul an ulang na mga estractura.\nSi Consejal Vidal Castillo, pamayo kan Committee on Infrastracture sa Sangguniang Panlungsod kan Ciudad nin Naga haloy nang nagtutuyaw kan mga ulang na poste sa mga national road huli ta delicado sa mga aksidente sa trafico alagad dai nag-cocooperar an manijamiento kan Casureco II. (DPA)


Bombo Radyo Philippines - Kampo ni Bulan Mayor De Castro, nag-file nin Motion for reconsideration re: desisyon kan Ombudsman\nWarriors, nanaig vs Thunder, 121-100 - Thursday, 19 January 2017 14:25\tPastor, pinagaling ang vaginal warts ng isang babae sa pamamagitan ng sapatos - Thursday, 19 January 2017 14:14\tJournalist at staff ng OPPAP, ninakawan sa hotel sa Rome, Italy - Thursday, 19 January 2017 14:05\tHalos magyelo na sa bahagi ng Mt. Pulag; naitala ang 1°C na temperatura - Thursday, 19 January 2017 14:00\t46 barangays sa Capiz, baha pa rin - Thursday, 19 January 2017 13:41\tYou are here: HomeAM StationsLegazpiLegazpi NewsKampo ni Bulan Mayor De Castro, nag-file nin Motion for reconsideration re: desisyon kan Ombudsman\nFriday, 18 November 2016 17:12\tPrint\nLEGAZPI CITY- Naglalaom si Atty. Arnaldo Escober kan DILG Sorsogon na magkakaigwa nin magkakanigong kasimbagan an ipig-file na Motion for Reconsideration ni Bulan Mayor Helen De Castro maski na nasa dificil ining sitwasyon ngonian.\nKatakod kaini, ipig-eksplikar ni Atty. Escober an mga legalidad sa mga aksyon na mawot kan kampo ni De Castro na mangyari.\nDismissal from sevice talaga suboot an pwedesir na kahampangon na penalidad kan nasa siring na sitwasyon urog na sa mga kasong ipigsangat digdi arog kan Conduct Prejudicial to the Best Interest of the Service, Grave Abuse of Authority, Grave Misconduct asin Serious Dishonesty.\nIpig-eksplikar pa kaini an nagkapirang sitwasyon kun saen igwa man suboot nagsumiter kan siring na mosyon na nagkaigwa nin reversal sa desisyon asin an nagkapira an pigbabaan an penalidad arog kan nangyari sa alkalde man kaito kan Sta. Magdalena kun saen dinismiss kan Ombudsman an administrative case kaini.\nAminado man ini na halawig na proseso man an kinakaipuhang pag-agihan.\tRead 797 times\tTweet\n« Mt. Bulusan, nagtetenir na kalmadop mantang makusog an mga pag-uran\tDistress OFWs, padagos na nagdadagsa sa OWWA »


Home / Bicol News / Bikol news / News / LGU Albay, naturuan nin leksyon kan gulping uran na nadanasan kasuudma\nLGU Albay, naturuan nin leksyon kan gulping uran na nadanasan kasuudma\nBicol Standard Newspaper Thursday, January 04, 2018 Bicol News, Bikol news, News\nLegazpi City - Aminado an Lokal na Gobyerno kan Albay na nasala sinda kan desisyon na i-localize an suspension of classes asin iba pang aksyon manungod sa dinanas na raot nin panahon kan probinsiya kasuudma.\nSa intrivista kay Dr Cedric Daep, Director kan Albay Public Safety and Emergency MAnagement Office o APSEMO, nahuri maray an aksyon kan mga Alkalde asin mga opisyal kan DepED kun kaya dikit pang mamugtak sa peligro an buhay kan mga estudyante asin kan mga tawong nag eerok sa mga flashflood and landslides prone areas.\nResulta kaini, nagpaapod nin emergency meeting an APSEMO kasuudma asin napag desisyunan na pirmi ng Provincewide an pagpapaluwas nin order of suspension asin iba pang aksyon kontra kalamidad.\n“Ta nganing standard, nag uruay kami kan DepEd, kun nag order nin class suspension an Albay, that will be provincewide, bako kami selective. Rain or shine iyan, kung rain sa iba tapos shine sa iba, dae kitang reklamo ta provincewide an instruction”, paliwanag ni Daep\nApwera digdi, tinawan naman nin Blanket Authority ni Gov Al Francis Bichara si Daep na mag desisyon maski dae na nagkunkunsulta muna saiya.\n“In case of the need, inform ko na lang siya, then I can already decide for safety purposes, like for example, suspension of classes o order to evacuate”, pahayag pa ni Daep.\nKasuudma, binaha nin sari saring mahaharang na komento sa Social media an advisory na pinaluwas kan Gobernador na nagsasabing dae sinda masuspinde nin klase, imbes, bahala na an mga Local Chief Executives.\nDepensa ni Daep, bako siring kan may bagyo, dipisilon pag may tail end of the coldfront na may kasabay pang thunderstorm huli ta wara kapasidad an PAGASA sa Bicol na aramon an amount of rainfall dahil ta raot an Doppler Radar system sa Catanduanes.\n“Unless na ang Radar kan Catanduanes, buhay, mababasa ini kan Pagasa asin maitataram satuya an amount of rainfall that is expected, so makakapaghanda kuta kita,” dagdag pa ni Daep.\nMiyentrastanto, pinakamalala an pag uran na nadanasan kasuudma kun ikukumpara kan naka aging Disyembre 29, kan nakalihis na taon.\nSegun kay Daep, An nangyari kasuhapon, sarung oras sana an pinalipas, luminangkawon tulos an amount kan uran.\nIni an dae ninda na antisiparan huli ta dae man nagagamit an Doppler Radar ngani maaraman kuta kun gurano kadakula an ibabagsak na uran.\nNakihuron si Daep na hidalion na an paghirahay kan nasabing ekipahe huli ta kaipong kaipo nanggad ini. (Vince Villar)\nLGU Albay, naturuan nin leksyon kan gulping uran na nadanasan kasuudma Reviewed by Bicol Standard Newspaper on Thursday, January 04, 2018 Rating: 5


Prioridad sa rehabilitasyon kan Capitolyo pigrecomendar kan COA\nAn annual audit report kan Commission on Audit (COA) iyo na mismo an nagrerecomendar sa gobierno provincial kan Camarines Sur na dapat iimplementar na an rehabilitasyon kan 38 años nang edificio kan Capitolyo Provincial base sa ginibong pag-audit asin susog sa aprobadong Annual Investment Plan (AIP) sa nakaaging mga taon kan 2011, 2012 asin 2013 na pigtagamahan nin milyones pesos alagad inabotan na ngonian na taon 2018 mayong nangyari.\nIni an reaksyon ni Congresista Rolando Andaya Jr. kan premirong distrito kan Camarines Sur matapos an nangyaring paglinog kan Sabadong hapon, May 5, 2018 na nagkaigwang daños an lomang edificio, paggatak kan mga semento, mabagsak nang mga kisami na delicado na sa posibleng mga aksidente kan personajes kan gobierno provincial.\nNapiritan an opisyales asin empleados kan provincia na harakoton an mga gamit sa opisina nganing tuwadan an lomang edificio sagcod na nagbaralyo kan mga opisina sa Convention Center asin sa iba pang vacanteng edificio kan gobierno provincial.\nPinaheling sa miembros kan media kan congresista an COA report kan peryodo na nagtapos kan Deciembre 31, 2012 na base sa AIP igwa prosupuestong P50 milyon para sa taon 2011 asin P50 milyon para sa taon 2012 na an fondo gikan sa general fund o kun dai man puedeng i-utang sa bangko.\nNagpahayag man nin pagkadisgnar si Andaya mantang kaayon na ngani sa AIP na may fondong P50-M dai man na-implementar an rehabilitasyon.\nSa pag-inspeksyon kan Audit Team raot na an edificio, dilapidated na, raot an mga kisami, lanub bilang simbolo nin pag-gogobierno nagrerecomendar an COA na tawan importancia kan Gobierno Provincial arog kan pagtao nin balor sa Gota Beach sa Caramoan, Camarines Sur.\nSA LADO KAN CAPITOLYO PROVINCIAL\nSa entrevista ki Provincial Administrator Angel Naval sa paagi nin telepono sinabi kaini, na haloy nang pigplanohan kan provincia an implementasyon kan construksyon asin paghirahay kan Capitol Complex, alagad dai ninda nakukua si structural plan mientras na kaipuhan digdi mag-retrofit kan edificio.\nAfuera pa kaini, an provincia dai man puedeng magsadiring desisyon na i-demolished an edificio sagcod na dai pa pigcocondenar asin inaaprobran kan COA.\nSinabi pa na kun dai tolos na-implementar an rehabilitasyon kan edificio huli ta pigtawan muna nin prioridad si mga proyecto sa classroom, patinambo asin iba pang basic services sa namamanuan kan provincia.\nKun kaidto an edificio puedeng maglawig nin hasta sa cincuenta años alagad sa pinakahuring circular kan COA binaba na ini ngonian sa treinta y cinco años, sabi pa ni Naval.\nSinabi man ni dating gobernador asin ngonian 2nd district Congressman LRay Villafuerte na haloy na nindang pigplanohan an rehabilitasyon kan edificio alagad saiyang piglinaw dawa yaon sa AIP na igwang cantidad na P50 milyon dai man nangangahulogan na igwa kan sinambit na cantidad envez puedeng hanapan pa nin fondo sa ibang ahencia huli ta plano pueding dai muna iimplementar kun igwang ibang prioridad na proyecto.


Pambungad sa Etika | Magbikol Kita\nMonday, May 23, 2022, 4:24am\nPublished on Tuesday, March 02, 2021, 11:14am\nSarong pusuanon na lakdang an ginibo ni P. Rodel Cajot (2001) sa saiyang papel na “The Bikolano Ethics of Marahay and Maraot” sa Hingowa journal. Tinukoy nya an “rahay” bilang patugmadan kan Bikolnon na pananaw sa etika. An saiyang basehan iyo an mga kasimbagan sa mga ginibong paghapot-hapot manungod sa kahulugan kan terminong “rahay”, asin kan “raot” na iyo an salungat kaini. Sa saiyang mga datos, 60 porsyento kan mga respondents an naggamit kan marahay bilang panladawan sa relasyon kan tawo sa saiyang kapwa asin sa komunidad, 25 porsyento an ginamit ini bilang panladawan sa relasyon kan tawo sa Dyos dangan an natatadang 15 porsyento ginamit ini sa relasyon kan tawo sa kapalibutan kabali na an pagigin kontento, estable sa pagbuhay, karahayan salud asin kawaran nin mga problema sa buhay. Kaya an kinaabtan na konklusyon ni Cajot, “an primerong oryentasyon kan Bikolano ethics iyo an pagpadanay kan harmoniya sa relasyon kan tawo”. Susog sa saiya an nagdadalagan na pananaw na ibinibiklad sa mga gawi asin pag-iisip kan mga Bikolano iyo na sagrado an interpersonal na relasyon asin an halaga kaini kapantay mismo sa buhay kan tawo.\nSinigundahan ini ni P. Wilmer Tria (2009) asin tinukoy an rahay bilang nagtatao nin etikal na padudumanan kan iba pang katakod na mga konsepto arog kan “yaon”, “boot,” asin ‘katungdan” na pag pinagtarakud-takod, minakumpwesto kan pananaw nin “marahay na buhay” o the good life para sa mga Bikolano.\nAn mga siring na lakdang ni Cajot asin Tria nagin parte kan saindang burunyog na kamawutan kan mga inot na parte kan taon 2000 sa pagsasakatutubo kan pilosopiya sa Bikol. An saro sa mga mayor na lakdang iyo an gamiton an sadiring tataramon sa mga paghuruphurop, pag-adal, pagsalliksik, dangan pagtukdo nin pilosopiya pasiring sa pagpauswag kan banwaan.\nDai nararayo an inisyatibong ini sa mga nainot nang mga naginibuhan kan mga nanginotan sa pamimilosopiyang Pilipino na nakabase sa Manila arog ni P. Leonardo Mercado asin Rolando Gripaldo na parehong nagtalikod na sa kinaban, Florentino Timbreza asin iba pang nagkakasaro sa pagtubod na igwang madudukhayan o mahihimong identidad na Pilipinong gawi nin pamimilosopiya. An pagkakaiba iyo na nakatungkos sa rehiyonal na identidad an mga pag-adal ni Cajot asin Tria susog sa linggwahe asin kultura kan mga Bikolano. An sinarigan ninda iyo an mga pan-arualdaw na gamit ngunyan na panahon kan “rahay” sa tataramon na sarong dakulang bagay ta nakaangkla mananggad ini sa ekspiryensya kan mga tawong naggagamit kan tataramon. An satong mga gawi asin tataramon kaya iyo man an nagsisirbing materyal na kabikladan kan satong mga kaisipan. Alagad kun sususugon pa an linggwahe kan mga katutubo sa Bikol, ginagamit na ini sa tataramon kaidtong panahon. Mahihiling an “carahayan” o “la bondad” (goodness) asin iba pang katakod na kahulugan sa diksyunaryo ni Marcos de Lisboa (1865) bilang patunay kan halawig nang kasaysayan kan tataramon.\nMahalagang lakdang an mga paghingowa ni Cajot asin Tria tanganing punan an mga diskurso sa lado nin Etika gamit an tataramon na Bikol. Alagad kaipuhan na girumdumon na an pilosopiya, partikularmente an etika, sarong panpangabsan na iisipon asin gigibuhon kan tawo magin Bikolano man o bako, o magin taga sain man sya sa kinaban. An pagkaigwa nyato sa sadiring tataramon nin mga terminong pwedeng magamit sa mga diskurso sa etika nagpapatunay na nagkakaigwa nin hugis sa manlainlain na kultura an etikal na dimensyon kan buhay kan tawo. Kun sumpayan pa an mga hinimo ninda pwedeng magrambong an pag-adal sa etika gamit an sadiring tataramon.\nManinigong magsalingoy sa ginikanan mismo kan terminong “etika” (ethics) o “moralidad” (morality) na nagin parte na kan satong bokabularyo. An suanoy na Griyegong pilosopo na si Aristoteles an nag-apod kaini sa ikaduwang libro kan saiyang Nicomachean Ethics bilang “ethike”, gikan sa terminong “ethos” o “kinatudan” asin kapantay man kan “mos”, an ugat kan “moralitas” sa Latin kan mga Romano. Sa kapaliwanagan ni Aristoteles, dai basang na sanang itinatao kan natura sa tawo an pagigin moral kundi pinagtutudan mismo kan tawong igwang pagbuot na gibuhon kun ano an marahay sa manlainlain na sitwasyon sagkod sa magin kinagawian nya na an paggibo nin marhay huli ta nahurma na ini sa saiyang pagkatawo bilang disposisyon o karakter. Sa pagkasabot ni Aristoteles, an marhay na gibo iyo idtong maninigo sa sitwasyon.\nAn pag-adal sa “kun ano an marhay” na pwedeng magsiribing giya sa hiro o gawi kan tawo iyo an pambungad na kahulugan kan Etika o Moralidad. Siring kan sabi ni James Rachels (2015) sa saiyang librong The Elements of Moral Philosophy, “an moralidad iyo an paghingowa kan sarong tawo na giyahan kan pagkasabot an saiyang gawi, an gibuhon an bagay na uyon sa mga urog-karahay na dahilan mantang hinihinimbang an mga interes kan lambang indibidwal na apektado kan saiyang hiro.” Alagad pareho nang halawig an tradisyon nin pamimilosopiya sa sirangan asin sulnupan na lado kan kinaban asin dakol nang mga teyorya an iniatang kan mga paraisip gikan sa manlainlain na kultura puon pa kan suanoy sagkod sa presenteng panahon. An kaipuhan nyato iyo an maadalan an mga ini kasabay kan kaaraman na maguguno nyato dapit sa manlainlain na kultura kun sain nagtalubo an siring na mga pananaw sa etika. Digdi maninigong sambiton an sinabi kan depuntong si Ramon Reyes na an etika dai man nagpupuon bilang sarong ideya o kaisipan kan sarong pilosopo. Parte na mismo kan panbanwaan na buhay nyato an moralidad katakod kan panahon na kinamumugtakan ta. Minana o pinagtudan na kaya nyato an mga gawi-gawing yaon na mismo sa satong kumonidad o banwaan. Pero dai buót sabihon na basta na sana nyatong aakuon an mga ini. Kaipuhan tang ripasuhon an satong mga kinatudan sa paagi nin moral na paghuruphurop. Susog ki Reyes, iyo ini an magigin dalan sa transpormasyon kan satong mga indibidwal na buhay asin kan satong banwaan.\nGiraray, an etika bakong pag-adal sana kan mga teyorya tanganing makadugang sa satong mga kaaraman. Nilinaw na ni Aristoteles kaidto na an moral na kabansayan iba man sa urag intelektwal huli ta nabibilog an pagigin moral sa pauruutrong paggibo nin marahay mantang naguguno man an kadunungan sa pagtukdo. Buót sabihon, gikan sa sadiring paghinguwa mismo kan tawo an moralidad. Yaon an pagbuot asin paghiro susog mismo sa karahayan na nasabutan. Apudon ta ining “katanusan”. Idinakitaramon kan dayuhan na si Lisboa an “buót” bilang “voluntad” (will) asin minsan, imbes nang rahay,” ginamit nya an “tanos” sa pagladawan kaini: “Mátanos an boot ni coyan,” “fulano es de buen corazón, ó voluntad.” Dangan linadawan nya man minsan an “mabuot na tawo” bilang “marahay”: “hombre prudente, y de gobierno”. Kun ano baya an buót sabihon ni Lisboa kan mga ini kaidtong panahon nin kolonyalismo sarong bagay na kaipuhan nyatong ikonsulta sa mga historyador. Ta an sakong hunahuna, dai maisusuhay ni Lisboa na isipon an “matanos” asin “marahay” susog sa inimponer na dominanteng pananaw kan kolonyalista na dara man kan saiyang panahon. Alagad huli ta igwa na kaidto kaining mga tataramon na ginagamit nyato sa etika, pwede tang sabihon na yaon na sa agimadmad kan mga katutubo an “karahayan” (miski ano pa man an buot sabihon ninda kaini kaidto) na iyo man an nagtaong katuyuhan asin giya sa saindang mga gawi. Para sa sato na yaon sa presenteng panahon, danay nyatong katungdan an paghurop-hurop sa kahulugan kan karahayan asin paghiro susog sa pagkasabot na maguguno nyato sa lambang paghurop-hurop kun ano mananggad baya an maninigong gibuhon sa manlainlain na sitwasyon kan satong buhay kun sain imbwelto an ibang tawo, an satong banwaan, asin satuyang kapalibutan.


Inhinyeriyang pagmimina - Wikipedia\nAn ibabaw nin sarong minahan nin bulawan\nAn pagmimina sa disiplinang pang-inhenyeriya iyo an pagguno nin mga mineral sa irarom, ibabaw, o mismong sa kadagaan. An inhinyeriyang pagmimina (Ingles: mining engineering) iyo katakod kan nagkapirang mga disiplina, arug kan pagproseso nin mineral, eksplorasyon, ekskabasyon, heolohiya, metalurhiya, inhinyeriyang heoteknikal, asin pagsurbey. An inhinyerong pagmimina pwedeng magmanehar nin maski anong kamugtakan nin operasyong pagmimina, gikan sa eksplorasyon asin pagdiskobre nin mga ginikanan kan mineral, sa paagi kan pag-aadal nin fesibilidad, disensyo nin minahan, paghaman nin mga plano, produksyon asin operasyon sa pagpapasara nin minahan.\nSa proseso kan pagguno nin mineral, nagkapirang bilang nin ati asin dae-ekonomikong mga materyal an namomokna na iyo an pangenot na ginikanan nin polusyon sa mga bisinidad kan mga minahan. An mga pagmiminang aktibidad iyo minakawsa nin pagdisturbo sa natural na kapalibotan sa lugar o palibot kun sain mahihiling an mga mineral. An mga inhinyerong minero dapat dagos ipasaboot bako sana an produksyon asin pagproseso nin mga mineral na komodidades, pero iyo man an mitigasyon sa distroso sa kapalibotan parehas durante asin pakatapos kan pagmimina na resulta kan pagbabago sa lugar nin minahan. An mga nasambit na industriya iyo napapasairarom sa mga mahigot na ley para makontrol an polusyon asin distroso na pigkakawsa sa kapalibotan asin iyo peryodikong pigtatanaw kan mga relatibong departamento.\nKinua sa "https://bcl.wikipedia.org/w/index.php?title=Inhinyeriyang_pagmimina&oldid=210084"\nHuring binago an pahinang ini kaitong 2 Agosto 2021, alas 12:54.


Mga dating PB pinatanidan kan DILG Bikol\nAn opisina rehiyonal kan Department of Interior and Local Government (DILG) nagpatanid na pueding sangatan nin caso kriminal an dating mga opisyales de barangay na nagtapos na kan saindang termino kan Hunyo 30 alagad sagcod sa ngonian padagos na nagiging sutil dai pang ginigibong turn-over kan mga propriedad asin documentos kan barangay sa bagong nagtukaw na Punong Barangay.\nSi DILG Regional Director Elouisa Pastor nag-orden sa mga provincial director kan saindang ahencia digdi sa Bikol aramon an listahan kan mga Punong Barangay na nagtapos na kan saindang termino alagad dai pa ipinapasa an mga propriedad asin documentos kan barangay apesar na dai pa ngani ginigibo si barangay asin SK elections nagcrear na nin Barangay Inventory Team (BIT).\nTinawan pa sinda nin panahon hasta sa Hulyo 29 ngonian na taon na mag turn-over asin kun padagos pang magsisinutil caso kriminal an saindang aatubangon.\nAn BIT nacrear base sa pinaluwas na Executive Order No. 2018-12 petsado Febrero 1, 2018 na nagsusugo sa pagbilog kan BIT nganing andaman an pag-turn over kan mga propriedad kan barangay sa bagong matukaw na opisyales de barangay.\nImposibleng dai sinda nag-aaram mantang an komposisyon kan BIT kinababalihan kan punong barangay bilang chairman, sarong miembro kan barangay council bilang vice chairman asin mga miembros dapat igwang duwang miembros kan barangay council, tesurero kan brgy., sekretarya, asin municipal o city accountant, sarong NGO asin barangay record keeper.\nAn osip sa ibang mga provincial director na dakul na mga dating punong barangay sa mga banwaan an sagcod sa ngonian dai pa nag-turned over sa bagong pamayo kan barangay asin iyo man an sombong sa mga opisina municipal kan DILG.\nAn pag-implementar kan EO NO. 2018-12 nganing maseguro kan DILG na dapat ipasa kan paluwason nang PB an saindang babayaan na propriedad kan barangay.\nAn lakdang na ini huli ta kan mga nakaaging taon kadakli kan mga nagpa-aram na sa serbisyong opisyales de barangay mayong ginibong turn over mala ngani igwang mga nawawarang documentos asin pagsasadiri an barangay an dai aram kun pinuli kan dating PB.\nKun magiging estricto an DILG sa saindang patanid ginatos na mga dating PB an maatubang nin caso kriminal.


Manila Metropolitan Cathedral-Basilica - Wikipedia\nAn Manila Metropolitan Cathedral-Basilica\nAn Manila Metropolitan Cathedral-Basilica o Basilica Menor kan Immaculada Concepcion sarong simbahan kan Katoliko Romano namomogtak sa parte kan Intramuros, sa Manila, Filipinas. Ini an harong kan Arsobispado kan Manila. Pirang beses na ini nagaba asin narumpag huli sa mga kasulo asin linog sa saiyang agi-agi nin lampas nang apat na gatos na taon. An presenteng estruktura natapos nahaman kan taon 1958, na masabing ika-anom nang mayor na pahirahay. Idinulot siya ki Santa Maria sa titulong "Nuestra Señora de Inmaculada Concepcion" huli sa papel niyang patrona kan enterong Filipinas.\nAn lumang katedral kan Manila\nAn enot na katedral simple sanang gibo sa tiklad asin kawayan. Nagaba ini kan bagyo kan 1582 asin natomtom sa kalayo kan 1583. An sumonod na pinatogdok taon 1581 gibo na sa gapo. Ini man narogba' huli sa linog kan taon 1600.\nAn ika-tolong katedral na pinatindog pino'nan kan 1594. An bagong estruktura, na may tolong nave asin pitong kapilya, pinagbendito kan 1614. Ini naman narogba kan linog kan taon 1645. An ika-apat na katedral, na engrandeng gayo, pino'nan matogdok kan 1654 asin natapos kan taon 1671, alagad naraot na grabe kan taon 1863 huli sa makusogon na linog. Pati an palasyo kan Gobernador Heneral nakadamay. Kan 1880 saro naman na abang kusog na linog nagtanyog kan katedral, mala ta napukan asin naputol an kampanaryo. Nasulit sana ini kan taon 1959.\nAn ika-limang katedral nahaman sa laog kan mga taon 1870-1879. Nabendito ini sa solemneng seremonya kan Desyembre 1879. Masabi pa, narogba' giraray ini ta pigbomba kan 1945 kan mangyari an Batalya sa Manila laban sa mga hapon.\nLuis Antonio Tagle sa tabi ng relic Saint Caesarius of Africa, Manila Metropolitan Cathedral-Basilica\nAn presenteng katedral tinogdok poon 1954 abot 1958 kan nakatukaw si Arsobispo kan Manila na si Rufino Jiao Cardinal Santos. Ini ginibo sa direksyon ni Arkitekto Fernando Ocampo, sarong National Artist nin Arkitektura kan Filipinas. An simbahan iginantad sa ranggo nin sarong basilica minore kan taon 1981 ni Santo Papa Paul II.\nOpisyal na websayt kan Manila Katedral- http://www.manilacathedral.org/\nAn Manila Katedral, Saiyang Istorya. http://www.philippines-travel-guide.com/manila-cathedral.html\nPinaghugot gikan sa "https://bcl.wikipedia.org/w/index.php?title=Manila_Metropolitan_Cathedral-Basilica&oldid=198422"\nHuring pigliwat an pahinang ini kan 27 Setyembre 2020, alas 12:03.


Wikipedia:Pankagabsan na pagsayuma - Wikipedia\nWikipedia:Pankagabsan na pagsayuma\n(Nakatukdo hali sa Wikipedia:Pangkagabsán na pangindahan)\nKun pwede man basahon an mga minasunod:\nWikipedia: Pangindahan sa disgrasya\nWikipedia: Panmedikal na pangiromdon\nWikipedia: Legal na pangiromdom\nMAYONG MAITATAONG GARANTIYA AN WIKIPEDIA, NA AN LAOG KAN IMPORMASYON NA INI, HAMÁN, TAMA, MALALAUMAN ASIN MAPAGKAKATUBUDAN.\nDae napagbalik-adalan kan mga propesyunal an Wikipedia[baguhon an source]\nPigpapasabot na an balangkas kan Wikipedia, saróng elektroniko asin talingkas na ensiklopedya, na bukas sa gabós nin igwang koneksiyon sa Internet asin sa World Wide Web browser (elektroniko) dangan an mga laog kaini, pwedeng báguhon niisay man (talingkas). Pinagigirumdoman na an napapalaog sa Wikipedia, dae napagbalik-adalan kan mga propesyunal na igwang totoo asin sakto na kaaraman, pwedeng an mga laog kan mga artikulo sa Wikipedya, BAKONG haman, tama asin malalauman o mapagkakatubudan na impormasyon.\nMayóng pigtataóng garantiya an Wikipedia[baguhon an source]\nAlagad bakong boot sabihon kaini na dae makakahampang an mga parabasa kaini nin mga kapakipakinabang na impormasyon sa Wikipedia, piggigiya sana an gabos na mayóng pigtaó, pigtataó o itinaó an Wikipedia na garantiya, sa ano man aspeto, na balido an mga impormasyon na madudugangan digdi. Pwedeng an mga artikulo kaini kapagdaka pigbágo niisay man. An pagbabagó kaini, pwedeng daing kauyon-uyunan sa saimong pigtutubodan o interes. Naggigibo an Wikipedia nin paagi na pilion asin matugutan an mga mas katubod-tubod asin malalauman na bersyon kan mga artikulo, alagad magkaarog man kaito, dae pa langgad matatáwan nin karampatang garantiya. An pinakaharanihon na bagay bilang ehemplo kaini iyo an sa ngunyan na madudugangan sa proseso o pahináng Wikipedia:Napiling Artikulo. Arog pa man kaito, magin an mga artikulo sa irarom kaini, pwedeng mayóng hirak na pigbágo katapos-tapos kaining maisapubliko, o matapos na mabasa.\nMayóng Pananagutan an Wikipedia[baguhon an source]\nPakiulay na siguraduhong masabutan na pigtataó nin daing bayad an mga impormasyon digdi, asin kun magin arog kaito mayóng kasunduan an natatangâ o kontratang nabilog sa tahaw kan mga naggagaramit nin Wikipedia asin sa mga Kagsadiri kan sityong ini, mga server, paraambag, administrador, Mga tagamatô asin kan iba pan nakatakod sa proyekto o mga kapanalig manongod sa kun ano man an pwedeng ihain laban sa mga ini.\nMayó sa mga patnugot, awtor o kaggibo, isponsor, administrador, mga tagamatô, o miski siisay pan may koneksiyon sa Wikipedia, iyo man, sa ano man responsableng paagihan sa pagluwas kan mga bakong angkop, bakong tama o mapanraót na puring impormasyon. Mayó man kapanagutan an mga ini sa saindong paggamit kan mga impormasyon o pagduman sa mga panluwas na takod.\nMayóng kapanagutang Kontraktuwal[baguhon an source]\nPigtatáwanan an gabos nin limitadong lisensiya para kopyahon an miski anong bagay sa sityong ini, arog pa man kaito, dae namumukná, tugdas, gibo o poon, o nagpupoon nin saróng pang pananagutang kontraktuwal an pagtataó kan nasabing lisensiya, o kun ano pa man sa parte kan Wikipedia asin sa mga ahente, kaapil, paraayos o para'organisa, asin mga paragamit kaini.\nKarampatang Pagbisto sa mga Kagsadiring Karapatan[baguhon an source]\nAn gabos nin markang pagkakakilanlan, markang pangkalakal, Kagsadiring disenyo, personal na kasadirihan, Kagsadiring karapatan, pankagabsang marka asin kan iba pang kahalintulad na pag-rurugaring naitaram, o piggamit bilan toltolan sa artikulo sa ensiklopedyang ini, pawang pagaari lang kan sara-saindang parapagibo o kag-sadiri. An paggamit sa mga ini, bakong boót sabihon na pwede na ini yong kopyahon o gamiton sa kun anong paagihan sowers sa kahalintulad na paggamit o na panpadara nin impormasyon, o arog kan nasasaad sa iskimang lisensiyang GFDL. Apwera kun nabanggit, dae iniindorso kan Wikipedia asin Wikimedia an mga ini, asin Sa bakong kapanalig, o ka "affiliate" sa mga Kagsadiri kan mga ini. Dae pwedeng magtaó an Wikipedia nin karapatan sa paggamit kan Mga ini, ta an mga ini pwedeng protektado o reserbadong materyales. Nasa saimong kamot an paggamit kan mga ini gayumpaman, igwa man kaakibat na pananagutan an paggamit sa mga ini.\nTalingkas na Makapagpahayag asin mga Legalidad[baguhon an source]\nGirumdomi man, na pwedeng kontra sa mga ley na itigtadhana kan saindong nasyon, o nasasakupan nin Lugar an mga impormasyon sa Wikipedia, kun saen ini pigbibisita. Dae pigkukunsinte kan Wikipedia an mga paglabag na ini, tibaad, ta an mga impormasyon digdi naitatago sa server na nakabase sa Estado nin Florida, Estados Unidos, pigmamantinir ini sa liwanag kan proteksiyon naitadhana kan Saligang Batas kan Estados Unidos, laló na an probisyon kan Enot na Pag-aammiyenda asin mga prinsipyong napasasairarom kan Deklarasyong Unibersal kan mga Karapatang Pantawo kan Mga Nasyong Nagkakasararó. An mga ley hale sa ibang nasyon, pwedeng daeng minasaklaw sa mga proteksiyon sa Karapatang Makapagpahayag kaarog kan sa Estados Unidos o sa karta nin Mga Nasyong Nagkakasararó, at kun magkagayon, mayong pananagutan as miski ano pan paagi, sa kung ano man na potensyal na pagluwas sa mga ley an Wikipedia.\nMayóng maitataóng payong medikal, legal, pinansiyal asin iba pa[baguhon an source]\nKun nangangaipuhan nin espesipikong payong medikal, legal, pinansiyal asin pan "risk management", pigpapayuhan na sumangguni sa mga lisensiyadong propesyunal na igwang sapat na kaaraman sa nasabing parte nin tema. Pwede man basahon an mga minasunod:\nWikipedia:Panmedikal na pangiromdon\nMayóng legal na pananagutan[baguhon an source]\nArog kan nabanggit, bakong unipormadong napagbalik-adalan an laog kan Wikipedia sa saindang parte o kabuuan, miski na igwang kakayahan an mga parabasa na báguhon, itama o halion an mga bakong tamang suhestiyon o rekomendasyon, mayóng legal na pananagutan o obligasyon na pigsasagibo an mga ini. Bilan kadagdagan, mayong garantiya na sapat, nararapat o hamán para sa iba pan piggagamitan an mga impormasyon sa Wikipedia.\nMayóng Pananagutan o Danyos na Pwedeng Hagadon[baguhon an source]\nMayóng pananagutan o danyos na pwedeng hagadon o gikan sa Wikipedia, ta ini binibilog sana ini nin mga boluntaryong asosasyon nin mga indibidwal na igwang manlaenlaen na kaaraman (o kasalaan), kultura asin reperensiya. Inuutro tabi na pigtatáwanan nin mayong bayad an mga impormasyong laog kaini asin mayóng kontrata sa paagi kan Wikipedia apwera sa lisensiyang Libreng Dokumentasyon nin GNU.\nMinagiromdom tabi giraray, pigpapagiromdoman na mayong pananagutan an Wikipedia sa pagbabagó, paghalí, o pagdugang kan mga impormasyon na taon digdi.\nDios Mabalos sa panahon na saimong piggugol sa pagbabasá kan pahinang ini asin lugod magin toltol an saimong paggamit, pag-aambag asin pagtangkilik sa Wikipedia.\nDae Nag-sosoló an Wikipedia[baguhon an source]\nIgwa man an ibang ensiklopedya kan sara-saindang pagiromdom. Pira lang an mga minasunod sa sipi nin mga pagiromdom na ini:\nbritannica.com disclaimer (Sinipi sa Encyclopedia Britannica Online):\nMSN.com disclaimer (Sinipi sa Encarta Encyclopedia )\nbartleby.com disclaimer (Sinipi sa Columbia Encyclopedia)\n(pigmantinar an mga pangiromdon na ini sa orihinal na sipi asin pagkakasurat - Tataramon na Ingles)\nKinua sa "https://bcl.wikipedia.org/w/index.php?title=Wikipedia:Pankagabsan_na_pagsayuma&oldid=230187"\nHuring binago an pahinang ini kaitong 21 Abril 2022, alas 20:58.


Nagigirumduman Mo Daw?—Disyembre 2014 | Pag-aadalan\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Danish Dutch Efik Español Estonian Fijian Finnish Georgian Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Ingles Italiano Kannada Kazakh Kikaonde Kikuyu Kiluba Kinyarwanda Kirghiz Kiribati Kirundi Kongo Koreano Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Marathi Mauritian Creole Maya Mixe Mongolian Ndebele Ndonga Nepali Ngabere Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Romanian Ruso Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Totonac Tshiluba Tsonga Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Venda Vietnamese Waray-Waray Wolaita Xhosa Zulu\nAngay daw sa mga Kristiyano an cremation?\nSarong personal na desisyon kun baga ipapa-cremate o dai an bangkay. Dawa mayo nin direktang sinasabi an Kasuratan dapit digdi, mangnuhon na sinulo dangan ilinubong an mga bangkay ni Hading Saul saka kan aki niyang si Jonatan. (1 Sam. 31:2, 8-13)—6/15, pahina 7.\nPaano kita nakakasiyerto na bako an Diyos an dahilan kan mga nangyayaring maraot?\nAn Diyos matanos sa gabos niyang mga dalan. Siya makatanusan, maimbod, asin matanos. Pano man si Jehova nin pagkahirak asin mabuot siya. (Deut. 32:4, An Banal na Biblia; Sal. 145:17; Sant. 5:11)—9/1, pahina 4.\nAnong mga kadipisilan an puwedeng maeksperyensiyahan nin saro kun minabalyo sa ibang nasyon tanganing maglingkod sa lugar na mas dakula an pangangaipo?\nAn tulong kadipisilan iyo an (1) pakikibagay sa ibang istilo nin pamumuhay, (2) pagkontrol sa kapungawan, asin (3) pakikikatuod sa mga tugang sa lugar na binalyuhan. Mayaman na bendisyon an inako kan dakul sa mga inatubang an kadipisilan na ini.—7/15, pahina 4-5.\nTaano ta naanggot ki Jose an mga tugang niya?\nAn sarong dahilan iyo na paborito ni Jacob si Jose asin tinawan niya ini nin espesyal na halabang gubing. Nauri ki Jose an mga tugang niya asin ipinabakal ninda siya sa pagkauripon.—8/1-E, pahina 11-13.\nTaano ta epektibong marhay asin madaling gamiton an bagong mga tract?\nGabos iyan parareho an format. Tinatabangan kita kan lambang tract na magbasa nin teksto sa Bibliya asin maghapot sa kagharong. Ano man an pilion niyang simbag, buklaton an tract asin ipahiling sa saiya an sinasabi kan Bibliya. Puwede ta man ipahiling an sarong hapot para sa pagdalaw liwat.—8/15, pahina 13-14.\nAno an Syriac Peshitta?\nAn Syriac, na diyalektong Aramaiko, lakop na ginagamit kan ikaduwa o ikatulong siglo C.E. Minalataw na sa lengguwaheng Syriac inot na trinadusir an pirang kabtang kan Kristiyanong Griegong Kasuratan. An Bibliya sa lengguwaheng Syriac namidbid bilang an Peshitta.—9/1-E, pahina 13-14.\nAno an puwedeng gibuhon nin Kristiyanong mga magurang tanganing mapasturan an saindang mga aki?\nImportanteng dangugon an sinasabi kan mga aki tanganing mamidbid sinda. Hinguwahon na mapakakan sinda sa espirituwal. Mamumuton na giyahan sinda, halimbawa kun nagduduwa-duwa na sinda sa espirituwal.—9/15, pahina 18-21.\nAnong mga bagay an mawawara na sa irarom kan pamamahala kan Kahadian nin Diyos?\nMayo na nin hilang, kagadanan, kawaran nin trabaho, giyera, kakulangan nin kakanon, asin kadukhaan.—11/1, pahina 6-7.\nAnong tipan sa Bibliya an nagin basehan tanganing makapamahala an iba kaiba ni Cristo?\nPagkatapos iselebrar an huring Paskuwa kaiba kan mga apostol niya, nakipagtipan si Jesus sa saiyang maimbod na mga disipulo. Inaapod iyan na tipan para sa Kahadian. (Luc. 22:28-30) Sinigurado kaiyan na mamamahala sinda sa langit kaiba ni Cristo.—10/15, pahina 16-17.\nMagtao nin duwang halimbawa sa Bibliya na nagpapatunay na totoo si Satanas.\nSinasabi kan Kasuratan na nakipag-ulay si Satanas ki Jesus tanganing tentaran ini. Kan panahon ni Job, nakipag-ulay man si Satanas sa Diyos. An mga ini pruweba na totoong persona si Satanas.—11/1-E, pahina 4-5.\nSiisay an ‘banwaan para sa saiyang ngaran’ na sinabi ni Santiago, na mababasa sa Guibo 15:14?\nSinda an mga may pagtubod na Judio asin bakong Judio na pinili nin Diyos na magin sarong rasang pinili tanganing ‘ikapahayag an mga kalangkawan’ kan Saro na nag-apod sa sainda. (1 Ped. 2:9, 10)—11/15, pahina 24-25.\nSain an Timgad, asin ano an kaisipan kan nagkapirang taga duman?\nAn Timgad sarong dakulang siyudad nin Roma kaidto sa Amihanan na Aprika (Algeria ngunyan). An tinutubod kan nagkapira duman mahihiling sa sarong nakutkot na inskripsiyon na nagsasabi: “Maghanting, Magkarigos, Magkawat, Magngirit—Iyan an Buhay!” Kaagid iyan kan kaisipan na mababasa sa 1 Corinto 15:32.—12/1-E, pahina 8-10.\nNagigirumduman Mo Daw?—Disyembre 2014


Sirkonyo - Wikipedia\nMga kristalikong bar nin sirkonyo\nAn sirkonyo (Ingles: zirconium) iyo sarong elementong kimikal na may simbolong Zr asin atomikong bilang na 40. An Ingles na taramong zirconium iyo pigkua hali sa ngaran kan mineral na zircon (an taramon iyo relatibo sa Persyanong zargun (zircon; zar-gun, "garu bulawan" or "bilang bulawan")), an pinakaimportanteng ginikanan nin sirkonyo. Ini iyo lustro, grey-puti, makusog na transisyong metal na haraning kaparehas kan hapnyo asin, sa mas dikit na pagkaparehas, sa titanyo.\nAn sirkonyo iyo panginot na ginagamit bilang repraktorya asin opacifier, alagad kadikit na bilang an ginagamit bilang ahenteng pang-alloy para sa makusog kaining resistensya sa korosyon. An sirkonyo iyo minaporma sa nagkapirang mga inorganiko asin organometalikong kompuwesto arug kan zirconium dioxide asin zirconocene dichloride. Limang isotopo an nagyayarinin natural, kun sain an tolo iyo pusog.. An mga sirkonyong kompuwesto mayo nin bistong biyolohikal na kagibohan.\nAn Wikimedia Commons igwa nin medya dapit sa Sirkonyo.\nChemistry in its element podcast (MP3) gikan sa Chemistry World kan Royal Society of Chemistry: Zirconium\nZirconium sa The Periodic Table of Videos (University of Nottingham)\nKinua sa "https://bcl.wikipedia.org/w/index.php?title=Sirkonyo&oldid=213613"\nHuring binago an pahinang ini kaitong 6 Setyembre 2021, alas 12:46.


LGU Virac River Warriors | Municipality of Virac\nLGU Virac River Warriors\nPosted on June 21, 2021 By: Municipality of Virac\nUng rinas sa pagmati kang resulta mahigit duwang semana man ang satuyang mga river warriors sa parteng ini nin san roque papuntang danicop, para halion ang mga typhoon debris nin mano mano.\nKasabay kaini iyo ang pagpadagos nindang kuahon ang mga basura na sinabod kang mga residentes sa lugar. Ngonian malinig na ang lugar asin laom niyamo na ang mga tawo naman sa paribot ang maga mantenir kang kalinigan.\nMapadagos na sinda sa creek papuntang danicop hanggang makaabot sa minaili.\nDai sana kitang tunong sa satuyang pangarap na mai bwelta ang dating gayon kang satuyang mga creek asin salog sa Virac. Iyo ini ang pangarap kang satuyang munisipyo para sa kagayunan nin Virac.\nARAT na sa paglinig, sarabay kitang mag anduyog sa satuyang banwaan.


Si Abraham Lincoln (12 Peb. 1809-15 Abril 1865) an ika-16 na Presidente kan Estados Unidos. Siya nagsirbe poon 1861 hanggan 1865 binadil siya asin nagadan ni John Wilkes Booth. Beeg.com\nPresidente Lincoln kan Nobyembre 1863\nika-16 Presidente kan Estados Unidos\nMarso 4, 1847 – Marso 3, 1849\nAbril 15, 1865(1865-04-15) (edad 56)\nPlantilya:Country data Illinois\n(Abril 21, 1832 – Hulyo 10, 1832)\n(Abril 21, 1832 – Mayo 27, 1832)\nSi Lincoln minamata bilang iyo an dakulang lider na nagbugkos kan kaburunyogan kan mga Amerikano sa panahon na nagaagi sinda sa makuring krisis ta nagbungkaras an Amerikanong Gerang Sibil. Siya man an presidente na nagtapos kan kaoripnan (Ing. slavery) sa Amerika.\nBago siya napili komo sarong presidenteng Republikano, siya sarong nagprapraktis na abogado, sarong lehislador sa estadong Illinois, kaapil sa Kamara de Representante kan Estados Unidos, asin magkaduwang beses nagin daing-swerteng kandidato para sa Senado. Bilang sarong hayagan na tumang sa paglakop kan kaoripnan sa Amerika, siya an nominado kan Partido Republikano kan 1860, asin sunod na taon naelihir na presidente.\nSa pagtukaw niya sa pwesto maigot niyang sinupil an nagsususuway na mga Estadong Confederato kan Amerika durante kan Amerikanong Gera Sibil. Nagpasunod siya nin mga lakdang na nagresulta sa pagkabungkal kan kaoripnan huli sa pagpaluwas niya kan Kapahayagan nin Paglungkas (Emancipation Proclamation) kan 1863, asin saiya man na ipigtolod na maaprobaran an inaapod na ika-13 Enmyenda sa Konstitusyon. Kan patapos na an Gera, si Lincoln an pinaka-enot na presidenteng Amerikano na naasisinar. Binadil siya sa likod kan payo niya ni John Wilkes Booth kan siya nagdadalan sa Ford's Theater sa Washington, D.C.\nPinaghugot gikan sa "https://bcl.wikipedia.org/w/index.php?title=Abraham_Lincoln&oldid=217432"\nLast edited on 27 Oktobre 2021, at 01:55\nHuring pigliwat an pahinang ini kan 27 Oktobre 2021, alas 01:55.


Last name Martínez in Sto. Domingo, Dominican Republic - Martínez family - Genoom\nLast name Martínez in Sto. Domingo, Dominican Republic\n3 Martínez in Sto. Domingo (Dominican Republic)\n2 Martínez born in Sto. Domingo (Dominican Republic)\n2 Martínez living in Sto. Domingo (Dominican Republic)\nOther Martínez in Dominican Republic: Martínez Distrito Nacional , Martínez Calle El Palmar #9, El Copal, Santiago , Martínez Santiago , Martínez Monsenor Nouel , Martínez Pueblo Nuevo,D.M.Mao,Valverde , Martínez Santiago de los Caballeros , Martínez El Seibo , Martínez Sabaneta de Yasica, Puerto Plata , Martínez Mao,Valverde , Martínez Guajabo, Dajabon , Martínez Duverge , Martínez Villa Altagracia , Martínez La Romana , Martínez Hudson Falls, Ny , Martínez Moca , Martínez Los Caimonies, Santiago Rodriguez , Martínez Sto. Dgo , Martínez San Carlos , Martínez Dajabon , Martínez Barahona\nOther Martínez in the World: Martínez Grenada , Martínez Germany , Martínez China , Martínez Finland , Martínez Puerto Rico , Martínez Belgium , Martínez Sweden , Martínez Argentina , Martínez Paraguay , Martínez Chile , Martínez Cuba , Martínez Brazil , Martínez Equatorial Guinea , Martínez Andorra , Martínez El Salvador , Martínez Ecuador , Martínez Bolivia , Martínez United Kingdom , Martínez Serbia , Martínez Mexico\nOther last names in Sto. Domingo: Olivares Sto. Domingo , Bonifasi Sto. Domingo , Vargas Sto. Domingo , Santana Sto. Domingo , Montcada Sto. Domingo , Nuñez Sto. Domingo , Buchanan Sto. Domingo , Soares Sto. Domingo , Rosario Sto. Domingo , Moya Sto. Domingo , Pujols Sto. Domingo , Fernández Sto. Domingo , Anchieta Sto. Domingo , Moix Sto. Domingo , Celaya Sto. Domingo , Mencia Sto. Domingo , Codina Sto. Domingo , Alcantara Sto. Domingo , Baldwin Sto. Domingo , Rakocevic Sto. Domingo


BAKONG PANLALAMANG SA POLITIKA: Special Cafgu kan CSur Capitol katuwang kan PA vs insurhencia\nPili, Camarines Sur --- Bakong personal na kagustohan kan gobernador nganing gamiton sa panahon nin eleksyon sagcod na gibohon na personal bodyguard kan gobernador asin arin man na opisyal kan Capitolio Provincial an mumuknaon na ‘‘Special Citizen Armed Forces Geographical Unit (Cafgu)’’ envez tabang sa fuersa kan Philippine Army (PA) sa campanya laban sa insurhencia.\nSi Vocal Romulo Hernandez kan segundo distrito kan Camarines Sur naglinaw kan isyu sa pagcrear nin Special Cafgu sa tahaw kan pagduda kan ibang politico na posibleng gamiton na panlalamang sa maabot na eleksyon kan mga Villafuerte.\nSa entrevista kan Bicol Mail sa paagi nin telepono ki Vocal Hernandez sinabi kaini na si Major General Henry Robinson, Commanding General kan 9th Infantry Division kan Philippine Army na may base sa Camp Elias Angeles, Pili, Camarines Sur iyo an naghagad sa Capitolio Provincial sa paagi nin ordinansa magcrear nin Special Cafgu na componido nin 120 miembros alagad an fondo maghahali na sa caja kan provincial.\nKumunista ng Pilipinas sa Bikol misyon kan soldados kan gobierno, Cafgu asin kan bagong bibilogon na Special Cafgu nganing taposon an insurhencia sa CamSur.\nAlagad sinda magiging katuwang kan militar asin regular na miembros kan Cafgu sa paglaban sa campanya sa insurhencia na an superbisyon asin kontrol yaon sa 9th Infantry Division bako sa Capitolio Provincial.\nSi Bise Gobernador Imelda Papin nagsabi na aprubado na an ordinansa nganing magpirmahan sa memorandum of agreement sinda Gobernador Migz Villafuerte, Defense Secretary Delfin Lorenzana asin Major General Henry Robinson sa lado kan Philippine Army.\nSaiya pang dinagdag na bakong pang-Capitolio sinda envez an 9th ID iyo na an may superbisyon sa special Cafgu kun sain sinda dapat madestino.\nHuli kaini, imposibleng maging private armies an bibilogon na special Cafgu.\nPigcuestion ni Vocal Awel Llaguno sa junta provincial an pagcrear kan Special Cafgu na dapat maaraman kun saen talaga sinda madedestino mantang yaon naman an establisimiento militar asin Cafgu sa Camarines Sur na nakawarak na sa limang distrito na iyo an may responsabilidad sa paglaban sa insurhencia.\nDagdag gastos kan provincia mantang an ‘‘subsistence allowance’’ hale sa bulsa kan Capitolio Provincial.\nAn limang miembros kan oposisyon sa junta provincial na sinda Vocal Awel Llaguno, Trexie Clemente-Maquiling, Nelson Julia, Jayjay Pilapil asin Ruperto Alfelor gabos nagcontra sa pag-aprubar sa ordinansa. (dpa)


Mag-agom na nagtitindang shabu sa Mercedes dinakop - BICOL STANDARD | Bicol News\nHome Camarines Norte News Mag-agom na nagtitindang shabu sa Mercedes dinakop\nMag-agom na nagtitindang shabu sa Mercedes dinakop\nMERCEDES, CNorte-–Carcel an temporaryong estaran kan mag-agom na sinda Mark Paul Garcia (alyas Biboy) asin Madel Antonette Garcia, pareyong taga Purok 2, Brgy. 2 digdi, na dinakop kan mga awtoridad sa ginibong opersyon contra sa ilegal na droga.\nKatuwang kan mga pulis digdi an mga tawohan kan Criminal Investigation and Detection Group (CIDG), Philippine Enforcement Agency (PDEA) Provincial Intelligence Branch (PIB) asin 503rd Maritime sa pag enforsar kan search warrant na firmado ni Executive Judge Arniel Dating kan Branch 41 kan Regional Trial Court (RTC) digdi, contra sa mag-agom na Garcia.\nNakua sa saindang poder an minasunod na mga evidencia: duwang pidasong heat sealed na transparent plastic sachets na may laog nin pigtutubodan na shabu; 3ng pidaso nin sadit na plastic sachets na may laog nin puti na pubos, na pwedeng shabu man guiraray an laog.\nMay iba pang mga gamit sa pag-usar kan ipig papangalad na droga an nakua kan mga awtoridad sa poder kan mga suspechado.\nAn mag-agom na Garcia yaon sa listahan kan mga pigsasahotan na agit-agitan na parapabakal nin droga digdi.\nNagluluwas sa pugol na evidencia kan mga awtoridad na si Mar Paul Garcia iyo an ika apat sa 10ng mga pusikit na para bariwas nin droga sa banwaan na ini, asin sa mga pagtaraid na lugar.\nHasta sa presente, an may agom na Garcia yaon pa sa laog kan detention cell kan pulis, mantang pighahalat an desposisyon kan caso.\nSinangatan sindang caso criminal na pagbalga kan RA 9165, na mas bisto sa apod na Comprehensive Dangerous Drugs Act of 2002.--BICOLSTANDARD.COM\nMag-agom na nagtitindang shabu sa Mercedes dinakop Reviewed by Bicol Standard on Saturday, May 28, 2016 Rating: 5


Kahadean nin Dios—Ano, Taano ta Dapat Ipamibi? | Itinotokdo kan Biblia\nAno an sinasabi sa sato kan Biblia manongod sa Kahadean nin Dios?\nAno an gigibohon kan Kahadean nin Dios?\nNoarin papangyayarihon kan Kahadean na an kabotan nin Dios gibohon sa daga?\n1. Anong bantog na pamibi an sisiyasaton niato ngonyan?\nMINILYON na tawo sa bilog na kinaban an pamilyar sa pamibi na inaapod kan dakol na Ama Niamo, o Pamibi kan Kagurangnan. An duwang fraseng iyan nanonongod sa sarong bantog na pamibi na itinao ni Jesu-Cristo mismo bilang modelo. Iyan sarong makahulogan na marhay na pamibi, asin an pag-estudyar sa enot na tolong kahagadan dian makakatabang sa saindo na orog pang manodan an manongod sa kun ano man nanggad an itinotokdo kan Biblia.\n2. Ano an tolo sa mga bagay na itinokdo ni Jesus na ipamibi kan saiyang mga disipulo?\n2 Sa kapinonan kan modelong pamibi na ini, tinokdoan ni Jesus an saiyang mga paradangog: “Kun siring mamibi kamo nin arog kaini: ‘Ama niamo na nasa langit, santipikaron logod an saimong ngaran. Dumatong logod an kahadean mo. Gibohon logod an kabotan mo, kun paano sa langit, siring man sa daga.’” (Mateo 6:9-13) Ano an kahulogan kan tolong kahagadan na ini?\n3. Ano an kaipuhan niatong maaraman manongod sa Kahadean nin Dios?\n3 Dakol na kitang nanodan manongod sa ngaran nin Dios, an Jehova. Asin minsan paano natokar na niato an kabotan nin Dios—kun ano na an nagibo nia asin gigibohon pa para sa katawohan. Pero, ano an pinapanongdan ni Jesus kan sinabihan nia kita na mamibi: “Dumatong logod an kahadean mo”? Ano an Kahadean nin Dios? Paanong an pagdatong kaiyan masantipikar kan ngaran nin Dios, o mapabanal kaiyan? Asin paanong an pagdatong kan Kahadean konektado sa paggibo kan kabotan nin Dios?\nKUN ANO AN KAHADEAN NIN DIOS\n4. Ano an Kahadean nin Dios, asin siisay an Hade kaiyan?\n4 An Kahadean nin Dios sarong gobyerno na inestablisar ni Jehova Dios na may sarong Hade na pinili nin Dios. Siisay an Hade sa Kahadean nin Dios? Si Jesu-Cristo. Si Jesus bilang Hade mas dakula kisa gabos na namamahalang tawo asin inaapod na “an Hade kan mga namamahala bilang mga hade asin Kagurangnan kan mga namamahala bilang mga kagurangnan.” (1 Timoteo 6:15) May kapangyarihan sia na gumibo nin mas dakol nanggad na karahayan kisa siisay man na namamahalang tawo, dawa an pinakamarahay sa sainda.\n5. Gikan saen mamamahala an Kahadean nin Dios, asin sa ano iyan mamamahala?\n5 Gikan saen mamamahala an Kahadean nin Dios? Bueno, haen si Jesus? Siertong nagigirumdoman nindo na nanodan nindo na sia ginadan sa hariging pasakitan, dangan sia binuhay liwat. Dai nahaloy pakatapos kaiyan, sia nagsakat sa langit. (Gibo 2:33) Huli kaini, yaon duman an Kahadean nin Dios—sa langit. Iyan an dahelan na inaapod iyan kan Biblia na “langitnon na kahadean.” (2 Timoteo 4:18) Minsan ngani an Kahadean nin Dios nasa langit, iyan mamamahala sa daga.—Kapahayagan 11:15.\n6, 7. Ano an nagpapangyaring magin marahayon na Hade si Jesus?\n6 Ano an nagpapangyari na magin marahayon na Hade si Jesus? An sarong dahelan, dai sia noarin man magagadan. Sa pagkomparar ki Jesus sa mga hadeng tawo, inaapod sia kan Biblia na “an saro na solamenteng daing kagadanan, na nag-eerok sa dai maranihan na liwanag.” (1 Timoteo 6:16) Nangangahulogan ini na an gabos na ginigibong marahay ni Jesus magdadanay. Asin talagang magibo sia nin darakula asin mararahay na bagay.\n7 Estudyaran nindo an hulang ini sa Biblia manongod ki Jesus: “Sa saiya matogdon an espiritu ni Jehova, an espiritu nin kadonongan asin nin pakasabot, an espiritu nin konseho asin nin pagkamakakamhan, an espiritu nin kaaraman asin nin takot ki Jehova; asin maoogma sia sa pagkatakot ki Jehova. Asin dai sia maghohokom oyon sa pakaheling sana kan saiyang mga mata, o magsasagwe oyon sana sa nadadangog kan saiyang mga talinga. Asin sa katanosan dapat niang hokoman an mga hamak, asin sa pagkatanos dapat siang magsagwe para sa mga mahoyo kan daga.” (Isaias 11:2-4) Ipinapaheling kan mga tataramon na iyan na si Jesus magigin matanos asin mapagmalasakit na Hade sa mga tawo sa daga. Gusto daw nindong magkaigwa nin siring kaiyan na namamahala?\n8. Sairisay an mamamahala kaiba ni Jesus?\n8 Uya an saro pang katotoohan manongod sa Kahadean nin Dios: si Jesus dai mamamahala nin solo. Magkakaigwa sia nin kaibang mga namamahala. Halimbawa, sinabihan ni apostol Pablo si Timoteo: “Kun padagos kitang magtagal, kita man iribang mamamahala bilang mga hade.” (2 Timoteo 2:12) Iyo, si Pablo, Timoteo, asin iba pang maimbod na pinili nin Dios mamamahalang kaiba ni Jesus sa langitnon na Kahadean. Pira an magkakaigwa kan siring na pribilehio?\n9. Pira an mamamahala kaiba ni Jesus, asin kasuarin pinonan nin Dios na pilion sinda?\n9 Siring kan sinabi sa Kapitulo 7 kan librong ini, si apostol Juan tinawan nin bisyon na dian naheling nia na “an Kordero [si Jesu-Cristo] nagtitindog sa Bukid nin Sion [an saiyang sa hadeng posisyon sa langit], asin sa kaibanan nia an sanggatos may apat na polo may apat na ribo na igwa kan saiyang ngaran asin kan ngaran kan saiyang Ama na nasusurat sa saindang angog.” Sairisay an 144,000 na idto? Si Juan mismo nagsasabi sato: “An mga ini iyo an padagos na nagsusunod sa Kordero minsan sia magsaen. An mga ini binakal hale sa katawohan bilang enot na mga bunga sa Dios asin sa Kordero.” (Kapahayagan 14:1, 4) Iyo, sinda maimbod na mga parasunod ni Jesu-Cristo na espesyalmenteng pinili na mamahala sa langit kaiba nia. Pakatapos na ibangon hale sa kagadanan pasiring sa langitnon na buhay, “sinda mamamahala bilang mga hade sa daga” kaiba ni Jesus. (Kapahayagan 5:10) Poon kan kaaldawan kan mga apostol, nagpipili an Dios nin maimbod na mga Kristiano tanganing makompleto an kabilangan na 144,000.\n10. Taano ta sarong mamomoton na areglo na si Jesus asin an 144,000 mamahala sa katawohan?\n10 Mamomoton nanggad an ginibong areglo na si Jesus asin an 144,000 mamahala sa katawohan. Enot, aram ni Jesus kun paano an magin tawo asin magdusa. Sinabi ni Pablo na si Jesus “bakong saro na dai makakapakidamay sa satong mga kaluyahan, kundi saro na nabalo na sa gabos na bagay arog niato, alagad dai nin kasalan.” (Hebreo 4:15; 5:8) An saiyang kairibang namamahala nagdusa asin nagtagal man bilang mga tawo. Dugang pa, sinda nakipagtusayan sa pagkabakong sangkap asin nagtagal nin gabos na klase nin helang. Segurado nanggad, masasabotan ninda an mga problema na inaatubang nin mga tawo!\n11. Taano ta sinabi ni Jesus na maninigong mamibi an saiyang mga disipulo na gibohon logod an kabotan nin Dios sa langit?\n11 Kan sabihon ni Jesus na maninigong mamibi an saiyang mga disipulo na dumatong logod an Kahadean nin Dios, sinabi man nia na maninigo sindang mamibi na gibohon logod an kabotan nin Dios “kun paano sa langit, siring man sa daga.” An Dios nasa langit, asin an saiyang kabotan pirmeng ginigibo duman kan maimbod na mga anghel. Minsan siring, sa Kapitulo 3 kan librong ini, nanodan niato na sarong maraot na anghel an nagpondo sa paggibo kan kabotan nin Dios asin pinapagkasala si Adan asin Eva. Sa Kapitulo 10, orog pa niatong manonodan an manongod sa itinotokdo kan Biblia mapadapit sa maraot na anghel na iyan, na midbid niato bilang si Satanas na Diablo. Si Satanas asin an espiritung mga linalang na anghel na piniling sumunod sa saiya—na inapod na mga demonyo—tinogotan na magdanay sa langit nin dikit na panahon. Huli kaini, bakong gabos na nasa langit kaidto naggigibo kan kabotan nin Dios. Maliliwat iyan kun an Kahadean nin Dios magpoon nang mamahala. An bagong patukawon sa trono na Hade, si Jesu-Cristo, makikiguerra ki Satanas.—Kapahayagan 12:7-9.\n12. Anong duwang mahalagang pangyayari an ilinaladawan sa Kapahayagan 12:10?\n12 Ilinaladawan kan minasunod na makahulang mga tataramon kun ano an mangyayari: “Nadangog ko an makosog na tingog sa langit na nagsabi: ‘Nangyari na an kaligtasan asin an kapangyarihan patin an kahadean kan satong Dios asin an autoridad kan saiyang Cristo, huli ta ihinulog na an parasumbong sa satong mga tugang [si Satanas], na nagsusumbong sa sainda aldaw asin banggi sa atubangan kan satong Dios!’” (Kapahayagan 12:10) Narisa daw nindo an duwang mahalagang marhay na pangyayari na ilinadawan sa bersikulong iyan kan Biblia? Enot, an Kahadean nin Dios na pinapamahalaan ni Jesu-Cristo nagpopoon nang mamahala. Ikaduwa, si Satanas pinalayas sa langit asin ihinulog sa daga.\n13. Ano an nagin resulta kan pagpalayas ki Satanas sa langit?\n13 Ano an nagin mga resulta kan duwang pangyayaring idto? Mapadapit sa nangyari sa langit, mababasa niato: “Huli kaini mag-ogma, kamo kalangitan asin kamo na nag-eerok dian!” (Kapahayagan 12:12) Iyo, an maimbod na mga anghel sa langit naggagayagaya huli ta, mantang mayo na si Satanas asin an saiyang mga demonyo, an gabos na nasa langit maimbod na ki Jehova Dios. Igwa nin lubos, nagpapadagos na katoninongan asin armoniya duman. An kabotan nin Dios ginigibo sa langit.\nAn pagpalayas sa langit ki Satanas asin sa saiyang mga demonyo nagbunga nin grabeng sakit sa daga. An siring na mga problema matatapos sa dai na mahahaloy\n14. Ano an nangyari huling si Satanas ihinulog na sa daga?\n14 Pero kumusta man an daga? An Biblia nagsasabi: “Herak man kan daga asin kan dagat, huli ta huminilig na dian sa saindo an Diablo, na may dakulang kaanggotan, sa pakaaram na halipot na sana an saiyang panahon.” (Kapahayagan 12:12) Si Satanas anggot huli sa pagpalayas sa saiya sa langit asin sa natatadang halipot na sanang panahon nia. Huli sa saiyang kaanggotan nagtatao sia nin grabeng sakit sa daga. Manonodan niato nin orog pa an manongod sa grabeng sakit na iyan sa sunod na kapitulo. Alagad nasa isip iyan, puede niatong ihapot, Paano papangyayarihon kan Kahadean na an kabotan nin Dios gibohon sa daga?\n15. Ano an kabotan nin Dios para sa daga?\n15 Bueno, girumdomon kun ano an kabotan nin Dios para sa daga. Nanodan nindo iyan sa Kapitulo 3. Sa Eden, ipinaheling nin Dios na kabotan nia na an daga na ini magin paraiso na pano nin dai nagagadan, matanos na rasa nin tawo. Pinapagkasala ni Satanas si Adan asin Eva, asin naapektaran kaiyan an kaotoban kan kabotan nin Dios para sa daga alagad dai iyan nabago kaiyan. Katuyohan pa man giraray ni Jehova na “an mga matanos mismo magmamana kan daga, asin sinda mag-eerok dian sagkod lamang.” (Salmo 37:29) Asin gigibohon iyan kan Kahadean nin Dios. Sa anong paagi?\n16, 17. Ano an sinasabi sato kan Daniel 2:44 manongod sa Kahadean nin Dios?\n16 Estudyaran nindo an hula na yaon sa Daniel 2:44. Mababasa niato dian: “Sa mga aldaw kan mga hadeng idto an Dios nin kalangitan mapatindog nin sarong kahadean na dai noarin man malalaglag. Asin an kahadean mismo dai itatao sa arin man na ibang banwaan. Iyan an maronot asin matapos kan gabos na ining kahadean, asin iyan mismo magdadanay sagkod sa mga panahon na daing talaan.” Ano an sinasabi kaini sato manongod sa Kahadean nin Dios?\n17 Enot, sinasabi kaiyan sato na an Kahadean nin Dios eestablisaron “sa mga aldaw kan mga hadeng idto,” o mantang nag-eeksister pa an ibang mga kahadean. Ikaduwa, sinasabi kaiyan sato na an Kahadean magdadanay sagkod lamang. Iyan dai masasakop asin masasalidahan nin ibang gobyerno. Ikatolo, naheheling niato na maggeguerra an Kahadean nin Dios asin an mga kahadean kan kinaban na ini. An Kahadean nin Dios magigin mapanggana. Sa katapustapusi, iyan an magigin solamenteng gobyernong nakakasakop sa katawohan. Dangan makakamtan kan katawohan an pinakamarahay na pamamahala kasuarin pa man.\n18. Ano an apod sa pangultimong guerra kan Kahadean nin Dios asin kan mga gobyerno kan kinaban na ini?\n18 Dakol an sinasabi kan Biblia manongod sa pangultimong guerra na iyan kan Kahadean nin Dios asin kan mga gobyerno kan kinaban na ini. Halimbawa, itinotokdo kaiyan na mientras na padangadang an katapusan, an maraot na mga espiritu mapalakop nin mga kaputikan tanganing dayaon an “mga hade kan bilog na ineerokan na daga.” Sa anong katuyohan? “Tanganing tiriponon sinda [an mga hade] sa guerra kan dakulang aldaw nin Dios na Makakamhan sa Gabos.” An mga hade kan daga titiriponon sa “lugar na sa Hebreo inaapod Har–Magedon.” (Kapahayagan 16:14, 16) Huli sa sinabi sa duwang bersikulong iyan, an pangultimong guerra kan mga gobyerno nin tawo asin kan Kahadean nin Dios inaapod na ralaban nin Har–Magedon, o Armagedon.\n19, 20. Ano an nakakaolang na an kabotan nin Dios gibohon sa daga ngonyan mismo?\n19 Ano an mahahaman kan Kahadean nin Dios paagi sa Armagedon? Isipon giraray nindo kun ano an kabotan nin Dios para sa daga. Katuyohan ni Jehova Dios na an daga mapano nin matanos, sangkap na rasa nin tawo na naglilingkod sa saiya sa Paraiso. Ano an nakakaolang na mangyari iyan ngonyan mismo? Enot, kita makasalan, asin kita nagkakahelang asin nagagadan. Minsan siring, nanodan niato sa Kapitulo 5 na si Jesus nagadan para sa satuya tanganing kita mabuhay sagkod lamang. Posibleng marhay na nagigirumdoman nindo an mga tataramon na nakasurat sa Ebanghelyo ni Juan: “An Dios namoot na gayo sa kinaban na itinao nia an saiyang Aking bugtong, tanganing an lambang nagtutubod sa saiya dai mapahamak kundi magkaigwa nin buhay na daing katapusan.”—Juan 3:16.\n20 An saro pang problema iyo na an dakol na tawo naggigibo nin maraot. Sinda nagpuputik, nandadaya, asin naggigibo nin inmoralidad. Habo nindang gibohon an kabotan nin Dios. An mga tawong naggigibo nin maraot lalaglagon sa guerra nin Dios sa Armagedon. (Salmo 37:10) An saro pang dahelan kun taano ta dai ginigibo an kabotan nin Dios sa daga iyo na dai ineenkaminar kan mga gobyerno an mga tawo na gibohon iyan. An dakol na gobyerno nagin maluya, maringis, o maraot. Prangkang sinasabi kan Biblia: “An tawo nagsakop sa tawo sa saiyang ikakaraot.”—Eclesiastes 8:9.\n21. Paano papangyayarihon kan Kahadean na an kabotan nin Dios gibohon sa daga?\n21 Pakatapos kan Armagedon, an katawohan magigin sakop nin saro na sanang gobyerno, an Kahadean nin Dios. An Kahadean na iyan magibo kan kabotan nin Dios asin matao nin makangangalas na mga bendisyon. Halimbawa, hahaleon kaiyan si Satanas asin an saiyang mga demonyo. (Kapahayagan 20:1-3) An puersa kan atang ni Jesus iaaplikar tanganing an maimbod na mga tawo dai na magkahelang asin magadan. Imbes kaiyan, sa irarom kan pamamahala kan Kahadean sinda mabubuhay sagkod lamang. (Kapahayagan 22:1-3) An daga gigibohon na paraiso. Sa siring papangyayarihon kan Kahadean na an kabotan nin Dios gibohon sa daga asin sasantipikaron kaiyan an ngaran nin Dios. Nangangahulogan ini nin ano? Iyan nangangahulogan na sa kahurihurihi sa irarom kan pamamahala kan Kahadean nin Dios an gabos na nabubuhay magtatao nin onra sa ngaran ni Jehova.\nNOARIN MAHIRO AN KAHADEAN NIN DIOS?\n22. Taano ta naaaraman niato na an Kahadean nin Dios dai nagdatong kan si Jesus uya pa digdi sa daga o ensegida pakatapos na buhayon sia liwat?\n22 Kan sabihon ni Jesus sa saiyang mga parasunod na mamibi, “Dumatong logod an kahadean mo,” maliwanag na dai pa nagdatong an Kahadean kan panahon na idto. Nagdatong daw iyan kan si Jesus sumakat sa langit? Dai, huling si Pedro sagkod si Pablo nagsabi na pakatapos na buhayon liwat si Jesus, an hula sa Salmo 110:1 naotob sa saiya: “An sabi ni Jehova sa sakong Kagurangnan: ‘Tumukaw ka sa sakong too sagkod na ibugtak ko an saimong mga kaiwal na tungtongan kan saimong mga bitis.’” (Gibo 2:32-35; Hebreo 10:12, 13) May peryodo nin paghalat.\nSa irarom kan pamamahala kan Kahadean, an kabotan nin Dios gigibohon sa daga nin siring sa langit\n23. (a) Kasuarin nagpoon na mamahala an Kahadean nin Dios? (b) Ano an totokaron sa sunod na kapitulo?\n23 Gurano kahaloy? Durante kan ika-19 asin ika-20 siglo, luway-luway na nasabotan kan sinserong mga estudyante sa Biblia na matatapos an peryodo nin paghalat kan 1914. (Mapadapit sa petsang ini, helingon an Apendise na “1914—Sarong Makahulogan na Taon sa Hula kan Biblia.”) Pinapatunayan kan mga pangyayari sa kinaban na nagpoon kan 1914 na tama an pakasabot kan sinserong mga estudyanteng ini sa Biblia. An kaotoban kan hula sa Biblia nagpapaheling na kan 1914, si Cristo nagin Hade asin nagpoon na mamahala an langitnon na Kahadean nin Dios. Huli kaini, kita nabubuhay na sa ‘halipot na panahon’ na natatada ki Satanas. (Kapahayagan 12:12; Salmo 110:2) Masasabi man niato na may kasiertohan na sa dai na mahahaloy mahiro an Kahadean nin Dios tanganing an kabotan nin Dios gibohon sa daga. Makangangalas daw na bareta ini para sa saindo? Nagtutubod daw kamo na totoo ini? An sunod na kapitulo matabang saindo na maheling na itinotokdo talaga ini kan Biblia.\nAn Kahadean nin Dios sarong langitnon na gobyerno na si Jesu-Cristo an Hade, asin 144,000 hale sa katawohan an kukuanon tanganing mamahala kaiba nia.—Kapahayagan 14:1, 4.\nAn Kahadean nagpoon na mamahala kan 1914, asin poon kaidto si Satanas pinalayas sa langit asin ihinulog sa daga.—Kapahayagan 12:9.\nSa dai na mahahaloy lalaglagon kan Kahadean nin Dios an mga gobyerno nin tawo, asin an daga magigin paraiso.—Kapahayagan 16:14, 16.


Kagame pagsungko sa siyudad nin Busan, South Korea kan Oktobre 2014.\nIka-6 President of Rwanda\nActing: 24 Marso 2000 – 22 Abril 2000\nBise Presidente kan Rwanda\n19 Hulyo 1994 – 22 Abril 2000\nMinistro kan Depensa\n19 Hulyo 1994 – 2000\n(1957-10-23) 23 Oktobre 1957 (edad 64)\n4, kaiba si Ange\nSi Paul Kagame (/kəˈɡɑːmeɪ/; born 23 October 1957) iyo an presenteng Presidente kan ʽRwandaʼ asin siya an nagtukaw kan 2000 sa siring na katongdan kan nagdemitir sa pwesto si Pasteur Bizimungu. Si Kagame dati iyo an pamayo kan pwersang rebelde na nagpa'ontok kan inapod na Pamumuhong Rwanda 1994 kun saen ginatos na ribong mga Tutsi an pinupuho kan nakatukaw na gobyerno kan mga Hutu. Siya an tunay na hiniling na lider sa Rwanda kan siya nagsirbe bilang Bise Presidente asin Ministro kan Depensa poon 1994 abot 2000.\nSi Kagame namundag sa sarong pamilyang Tutsi sa bandang habagatan kan Rwanda. An ina niya tugang na ngohod kan agom ni Hadeng Ndahindurwa. An Rebolusyon Rwanda nagtapos kan siglo-siglong pagdominar pulitikal kan mga Tutsi asin ta an saiyang pamilya nagdulag pasiring Uganda, siya duwang taon palang an edad kaidto. Duman sa Uganda siya duninakula asin kan nasa edad na, naglaog sa hokbong rebelde ni Yoweri Museveni kun saen siya nagin opisyal na may halangkaw na ranggo kan si Museveni naagaw an poder asin nagin presidente kan Uganda. Dangan kaidto si Kagame buninale sa Patriotikong Prentera nin Rwanda na naglusob sa Rwanda kan 1990, asin an lider kaini na si Fred Rwigyema amay natigpo sa laban asin ta si Kagame na an nagkapot kan kapangyarihan. Kan 1993 an PPR nalaklakan na an dakulang parte kan teritoryo nin Rwanda asin sarong ontok-putokan pinagnegosyar. An pag'asasinar kan Presidenteng si Juvenal Habyarimana iyo an nagsabrit asin nagtolod sa mga ekstremistang mga Hutu an nanggaradan sa sobra sa sarong milyon na mga Tutsi asin mga moderatong mga Hutu. Si Kagame bunga kaini pinadagos an gera sibil asin naontok niya an makuring garadanan kan makamtan niya an kapangganahan militar.\nKinua sa "https://bcl.wikipedia.org/w/index.php?title=Paul_Kagame&oldid=164887"\nHuring binago an pahinang ini kaitong 6 Agosto 2017, alas 03:37.